open-index/open-wikipedia-markdown huggingface dataset:
太宗武烈王

**太宗武烈王**，乃新羅第二十九王。姓金氏，諱**春秋**，真智王孫，伊飡龍春之子也。母真平王女天明夫人，妃舒玄角飡女文明夫人。

春秋儀表英偉，幼有濟世志。事真德王，位至伊飡，唐太宗授以特進。真德王立八年薨，羣臣請閼川伊飡攝政。閼川固讓曰：「臣老矣，無德行可稱，今之德望崇重，莫若春秋公，實可謂濟世英傑矣。」遂奉為王，春秋三讓，不得已而就位。元年，夏四月，追封王考為文興大王，母為文貞太后。大赦。五月，命理方府令良首等，詳酌律令，修定理方府格六十餘條。唐遣使持節備禮，冊命為開府儀同三司、新羅王。王遣使入唐表謝。二年，春正月，拜伊飡金剛為上大等，波珍飡文忠為中侍。高句麗與百濟、靺鞨連兵，侵軼新羅北境，取三十三城。王遣使入唐求援。三月，唐遣營州都督程名振，左右衛中郞將蘇定方，發兵撃高句麗。立元子法敏為太子，庶子文汪為伊飡，老旦為海飡，仁泰為角飡，智鏡、愷元各為伊飡。冬十月，王女智照，下嫁大角飡庾信。立鼓樓月城内。三年，金仁問自唐歸，遂任軍主，監築獐山城。秋七月，遣子左武衛將軍文汪朝唐。四年，秋七月，一善郡大水，溺死者三百餘人。五年，春正月，中侍文忠改為伊飡，文汪為中侍。三月，王以何瑟羅地連靺鞨，人不能安，罷京為州，置都督以鎭之。又以悉直為北鎭。六年，夏四月，百濟頻犯境，王將伐之，遣使入唐乞師。秋八月，以阿飡真珠為兵部令。

七年，春正月，上大等金剛卒。拜伊飡金庾信為上大等。三月，唐高宗命左武衛大將軍蘇定方，為神丘道行軍大摠管，金仁問為副大摠管，帥左驍衛將軍劉伯英等水陸十三萬军，以伐百濟，勅王為嵎夷道行軍摠管，使將兵，為之聲援。夏五月二十六日，王與庾信、真珠、天存等，領兵出京。六月十八日，次南川停。定方發自萊州，舳艫千里，隨流東下。二十一日，王遣太子法敏，領兵船一百艘，迎定方於德物島。定方還遣法敏，徴新羅兵馬。法敏至，言定方軍勢甚盛，王喜不自勝。又命太子與大將軍庾信，將軍品日、欽純等，率精兵五萬，應之，王次今突城。秋七月九日，庾信等進軍於黄山之原，百濟將軍階伯，擁兵而至。百濟衆大敗，階伯死之，虜佐平忠常、常永等二十餘人。是日，定方與副摠管金仁問等，到伎伐浦，遇百濟兵，逆撃大敗之。庾信等至唐營，定方以庾信等後期，將斬新羅督軍金文穎於軍門。庾信乃杖鉞軍門，怒髮如植，其腰間寶劒，自躍出鞘。定方右將董寶亮，躡足曰：「新羅兵將有變也。」定方乃釋文穎之罪。百濟王子，使佐平覺伽，移書於唐將軍，哀乞退兵。十二日，唐、羅軍圍義慈王都城，進於所夫里之原。定方有所忌不能前，庾信説之，二軍勇敢。四道齊振。百濟王子，又使上佐平致饔餼豐腆，定方却之。王庶子躬與佐平六人，詣前乞罪，又揮之謂十三日，義慈率左右，夜遁走，保熊津城，義慈子隆與大佐平千福等，出降。十八日，義慈率太子及熊津方領軍等，自熊津城來降。王聞義慈降，二十九日，自今突城至所夫里城，遣弟監天福，露布於大唐。八月二日，大置酒勞將士，王與定方及諸將，坐於堂上，坐義慈及子隆於堂下，或使義慈行酒，百濟佐平等羣臣，莫不鳴咽流涕。九月三日，郞將劉仁願，以兵一萬人，留鎭泗沘城，王子仁泰與沙飡日原、級飡吉那，以兵七千副之。定方以百濟王及王族臣寮九十三人，百姓一萬二千人，自泗沘乘廻唐。金仁問與沙飡儒敦、大奈麻中知等偕行。唐皇帝遣左衛中郞將王文度，為熊津都督。二十八日，至三年山城，傳詔，文度面東立，大王面西立。錫命後，文度欲以宣物授王，忽疾作便死。從者攝位畢事。十月九日，王率太子及諸軍攻𠇍禮城。十八日，取其城置官守，百濟二十餘城，震懼皆降。三十日，攻泗沘南嶺軍柵，斬首一千五百人。十一月一日，高句麗侵攻七重城，軍主匹夫死之。五日，王行渡雞灘，攻王興寺岑城，七日乃克，斬首七百人。二十二日，王來自百濟論功，以罽衿卒、宣服，為級飡，軍師豆迭為高干。戰死儒史知、未知活、寶弘伊、屑儒等四人，許職有差。百濟人員，並量才任用，佐平忠常、常永，達率自簡，授位一吉飡，充職摠管，恩率武守，授位大奈麻，充職大監，恩率仁守，授位大奈麻，充職弟監。

八年，春二月，百濟殘兵，來攻泗沘城。王命伊飡品日為大幢將軍，迎飡文汪，大阿飡良圖，阿飡忠常等副之。迎飡文忠為上州將軍、阿飡真王副之。阿飡義服為下州將軍，武欻、旭川等為南川大監，文品為誓幢將軍，義光為郞幢將軍，往救之。三月五日，至中路，品日分麾下軍，先行，往豆良尹城南，相營地。百濟人望陣不整，猝出急撃不意，新羅軍驚駭潰北。十二日，大軍來屯古沙比城外，進攻豆良尹城，不克。夏四月十九日，班師，大幢誓幢先行，下州軍殿後，至賓骨壤，遇百濟軍，相鬪敗退。死者雖小，失亡兵械輜重甚多，上州郞幢遇敵於角山，而進撃克之，遂入百濟屯堡，斬獲二千級。王聞軍敗大驚，遣將軍金純、真欽、天存、竹旨濟師救援。至加尸兮津，聞軍退至加召川，乃還。王以諸將敗績，論罰有差。五月九日，高句麗將軍惱音信，與靺鞨將軍生偕合軍，來攻述川城，不克。移攻北漢山城，列抛車飛石，所當陴屋輒壞，城主大舍冬陁川，使人擲鐵蒺藜於城外，人馬不能行，又破安養寺廩廥，輸其材，隨城壞處，即構為樓櫓，結絙網，懸牛馬皮綿衣，内設弩砲以守，敵解圍而去。王嘉奬冬陁川，擢位大奈麻，移押督州於大耶，以阿飡宗貞為都督。六月，大官寺井水為血，金馬郡地流血廣五歩。王薨。諡曰武烈，葬永敬寺北，上號太宗。太子法敏立為文武王。高宗聞訃，擧哀於洛城門。
## 據
* 《三國史記·卷第五·新羅本紀第五》
分類:新羅本紀
高麗景宗

**高麗景宗**（九五五年－九八一年），高麗國第五代王，王氏，諱**伷**，字**長民**，高麗光宗長子也，母曰大穆王后皇甫氏。

光宗六年（九五五年）乙卯九月丁巳生。十六年，立為太子。二十六年（九七五年）五月甲午，光宗薨，景宗卽位。大赦。還流竄，放囚繫，洗痕累，拔淹滯，復官爵，蠲欠債，減租調，毁假獄，焚讒書。冬十月甲子，加政丞金傅為尙父。是月，加上六代考妣尊號。元年夏六月庚申，黃州院二郞君，並加元服，改院號為明福宮。冬十一月，宋遣左司禦副率于延超，司農寺丞徐昭文，冊王為光祿大夫、檢校大傅、使持節玄菟州諸軍事、玄菟州都督、大順軍使，食邑三千戶。遣使如宋，賀卽位。放執政王詵于外。王嘗許先朝被讒人子孫復讎，遂相擅殺，復致寃號。及是，詵托以復讎，矯殺太祖子天安府院郞君。於是，貶詵。仍禁擅殺復讎。以荀質申質為左右執政皆兼內史令。元甫壽餘為近臣知御廚事。始定各品田柴科。是歲，遣金行成如宋，入學國子監。二年春三月，御東池龍船親試進士，賜高凝等及第。是歲，遣子如宋，獻良馬甲兵。三年夏四月，政丞金傅卒，謚敬順。宋遣太子中允張洎，來聘。四年春三月，賜元徵衍等及第。夏六月，宋遣供奉官閤門祗候王僎來冊王為侍中，加食邑一千戶。是歲，渤海人數萬來投。五年，以崔知夢為內議令。王承等謀逆，伏誅。六年夏六月，王不豫。秋七月，王疾彌留。甲辰，召堂弟開寧君治，內禪。丙午，薨于正殿。在位六年，壽二十六。

王溫良仁惠，不好遊戱。末年，厭倦萬機，日事娛樂，沈溺聲色。且好圍碁，昵近小人，踈遠君子。由是，政敎衰替。謚曰獻和，廟號景宗，葬于南畿山麓，陵曰榮陵。穆宗五年加諡成穆。顯宗五年加明惠，十八年加順熙。諡號全稱為至仁成穆明惠獻和大王。文宗十年加靖孝。高宗四十年加恭懿。

## 據
* 《高麗史·景宗世家》
分類:高麗本紀
高麗顯宗

**高麗顯宗**（九九二年－一〇三一年），高麗國第八代王，王氏，諱**詢**，字**安世**，高麗太祖之孫，安宗王郁之子，母曰孝肅王后皇甫氏。

成宗十一年七月壬辰生，稍長，封大良院君。穆宗六年，千秋太后忌大良君詢，逼令為僧，出居三角山神穴寺中，詢出家。十二年，王不豫，恐有內變，授皇甫俞義迎詢於神穴寺。西北面廵檢使康兆廢穆宗為讓國公。大良君自神穴寺來，即位。顯宗元年，復燃燈及八關㑹。遼聖宗先遣使來問前王之故，自將步騎四十萬，渡鴨緑江，至通州，執康兆，誅之。乘勝長驅，攻西京。通州之役，遼兵破三水砦，兆驚起，恍惚若見穆宗立於其後。兆即脫鍪長跪，遼兵已縛兆以去，遼聖宗斬之。智蔡文還奏西京軍敗狀，羣臣議降。姜邯贊勸南行，蔡文亦請從，王嘉之。乃與後妃及蔡忠順等禁軍五十餘人，出京城南奔。二年，遼聖宗陷京城。河拱辰至遼營乞班師，聖宗留之。遼兵退，興化鎮廵檢使楊規邀擊前鋒於艾田，斬一千餘級。俄而，大軍奄至，規與龜州別將金叔興力戰矢窮，俱陷陣死之。鎮使鄭成追遼兵於鴨緑江擊之，溺死者甚衆。王發自羅州，還京都。賜智蔡文田，贈楊規工部尚書，金叔興將軍，歲廩粟母妻，並録其子。刑部奏趙容謙、柳僧䖍、李載、崔檝、崔成義、林卓於南幸之時，驚動行宮請除名支配，從之。又流康兆之黨卓思政、樸昇、崔昌、魏從政、康隱於海島。遼聖宗殺河拱辰。五年，遣內史舎人尹微古如宋，請歸附如舊。帝詔登州置館以待之。上將軍金訓、崔質等以奪軍田充祿俸，激衆怒，率諸衛作亂。流中樞院使張延祐、日直皇甫俞義。王罷御史臺，置金吾臺，罷三司，置都正署，令武官常參以上，皆兼文官。王偽遊西京，誅逆臣金訓、崔質及其黨。是時武臣用事，布列臺閣，朝綱紊亂，和州防禦使李子琳與日直金猛恊䇿諭王，以漢高帝雲夢之遊。遂幸西京，宴羣臣於長樂宮，乘訓等醉襲殺之。遼遣使又索興化、通州、龍州、鐵州、郭州、龜州等六城，再遣使索之。以徐訥為中丞。復行宋年號。高句麗、新羅、百濟王陵墓並令所在州縣修治，禁樵採，過者下馬。以姜邯贊為西京留守、內史侍郎、平章事。蔡忠順為吏部尚書、參知政事。遼蕭遜寧率兵來侵，姜邯贊、姜民瞻等前後戰於興化鎮及龜州，大敗之。以姜邯贊檢校太尉、門下侍郎、天水縣開國男。十一年，贈崔致遠文昌侯。薛聰、弘儒侯，並崇祀先聖廟庭。知中樞府事姜民瞻卒。十五年，禮部尚書周佇卒，右僕射智蔡文卒。二十年，千秋太後卒。築開京羅城，姜邯贊請築之。侍中姜邯贊卒。二十二年王篤，召太子欽，屬以後事，俄而薨於重光殿，壽四十，在位二十二年。王幼聰悟仁惠，及長，敏學工書。好詞翰，凡耳目所經，不復遺忘，諡曰元文，廟號顯宗，葬於松嶽西麓，陵曰宣陵。文宗十年，加諡大孝，仁宗十八年，加德威，高宗四十年，加達思。
## 據
* 《高麗史·顯宗世家》
分類:高麗本紀
高麗靖宗

**高麗靖宗**（一〇一八年－一〇四六年），高麗國第十代王，王氏，諱**亨**，字**申炤**，高麗顯宗之子，德宗之母弟也。

顯宗九年七月戊寅生。岐嶷明睿，五歲封內史令、平壤君。德宗三年九月癸卯，王傳位於弟平壤君亨，薨，平壤君受顧命，卽位於重光殿。元年，凡教令稱製，至肅宗始稱詔。築長城於西北路松嶺東，以扼邉寇之衝。二年，祔德宗於大廟。三年，以劉徵弼、黃周亮同平章事，崔齊顔、崔沖參知政事。四年，門下省乞放東池白鶴山羊等類，王從之。五年，立賤者從母法。六年，以楊帶春為安北大都䕶府副使。判禦史臺事李周佐卒。內史令徐訥卒，諡元肅。十二年，王薨，壽三十三，在位十二年。弟樂浪君即位，移殯於宣德殿。王寬仁孝友，識度弘遠。英武果斷，不拘小節。諡曰容惠，廟號靖宗，葬於北郊，陵曰周陵。有司奉遺命，山陵製度，悉從儉約。文宗十年，加諡弘孝，仁宗十八年，加英烈，高宗四十年，加文敬。全諡弘孝安懿康獻容惠大王。
## 據
* 《高麗史·靖宗世家》
分類:高麗本紀
高麗文宗

**高麗文宗**（一〇一九年－一〇八三年），高麗國第十一代王，王氏，諱**徽**，字**燭幽**，原諱緖，高麗顯宗第三子，德宗、靖宗之弟也，母曰元惠太后金氏。

顯宗十年十二月癸未生，十三年，封樂浪君，靖宗三年，冊爲內史令。十二年五月丁酉，靖宗薨，即位于柩前，百官奉國璽，詣重光殿朝賀。元年，以崔沖為侍中，金令器、金元沖為平章事，樸有仁、李子淵為參知政事。三年，饗國老、庶老及義夫、節婦、孝子、順孫，下至鰥寡孤獨、廢疾無養者，賜物有差。八年，定田制。十年，創興王寺於德水縣，移其縣於楊川。知中樞院事崔惟善諫曰：「唐太宗不許創立寺觀，我太祖訓要亦曰：嗣王及公侯、臣僚，毋得爭修願剎，奈何竭民財力，以危邦本耶。」王優答之。異日入侍，惟善對曰：「創垂猶易，守成難。」又禦史盧成且忤旨，王怒，命解冠幱，將縛之。惟善諫曰：「朝官有罪，當行有司。」王怒霽，只罷其職。分遣撫問使兼侍御史李攸績、金若珍、崔尚、安民甫、閔昌壽於十三道按驗諸州郡守令。作長源亭於西江餅嶽南。十一年，隕石於黃州。州人上其石，禮司以為自古有之，此常事，不關災祥。王可其奏，還其石。二十二年，守太師、中書令崔沖卒，諡文憲，始時謂海東孔子。王出子煦及窺為僧。二十六年，校尉臣身謀廢王，立王弟平壤君基，事覺伏誅。二十八年，録文昌侯崔致遠五代孫善之為都染署史。二十九年，門下侍中崔惟善卒，諡文和。三十一年創安興寺，以待宋使。東蕃作亂，以中書侍郎平章事文正及同知中樞院崔奭等將兵三萬，出屯定州，大破之。三十七年王薨於重光殿，殯于宣德殿之西。壽六十五，在位三十七年。諡曰仁孝，全稱章聖仁孝大王，廟號文宗，葬于佛日寺南麓，陵曰景陵。仁宗十八年，加諡剛正，高宗四十年，加明戴。王性聰哲，好學善射，志畧宏遠，寬仁容眾，上事遼宋，下交鄰國，民賴以寧。時號治平，獨其佛宇塔廟之盛，為盛德累。太子即位，是為順宗。
## 據
* 《高麗史·文宗世家》
分類:高麗本紀
高麗宣宗

**高麗宣宗**（一〇四九年－一〇九四年），高麗國第十三代王，王氏，諱**運**，字**繼天**，高麗文宗第二子，順宗之母弟也。

文宗三年九月庚子生。幼而聰慧，及長，孝敬恭儉，識量弘遠。博覽經史，尤工製述。十年三月，冊爲國原侯，累封尙書令，進爵爲公。三十七年七月，順宗卽位，加守太師兼中書令。十月乙未，順宗薨，丙申，奉遺詔，服袞冕，卽位於宣政殿，受百官賀。二年，御宣政殿，聽斷死囚，停音樂，進素膳。王妺積慶公主適王弟扶餘侯。四年以崔奭守太尉、判吏部事、監修國史，崔思齊參知政事，朴寅亮同知中樞院事。八年，門下侍郎平章事柳洪卒。九年，參知政事崔思諒卒。十一年五月壬寅，王薨於延英殿內寢，卽日遷殯於宣德殿。元子昱即位，是為獻宗。王壽四十六，在位十一年。諡曰思孝，全稱安成思孝大王，廟號宣宗，葬於城東，陵曰仁陵，仁宗十八年，加諡寬仁，高宗四十年，加顯順。王聰慧恭儉，博覽經史，然遊幸無度，多創寺塔，天怒民怨，災異興矣。
## 據
* 《高麗史·宣宗世家》
分類:高麗本紀
高麗穆宗

**高麗穆宗**（九八〇年－一〇〇九年），高麗國第七代王，王氏，諱**誦**，字**孝伸**，高麗景宗長子。母曰獻哀太后皇甫氏。

景宗五年庚辰五月壬戌生。成宗卽位，養於宮中。九年六月，封開寧君。十六年十月戊午，受內禪卽位。十一月遣閤門使王同穎如契丹，告嗣位。十二月，尊母皇甫氏爲王太后。是月，契丹遣千牛衛大將軍耶律迪烈，來賀千秋節，王迎命，告於成宗柩前。元年（宋咸平元年）太保內史令徐熙卒。六年千秋太后皇甫氏與外族金致陽通，生一子，謀為王。后忌大良君詢，逼令為僧，出居三角山神穴寺中，詢出家。七年，門下侍郎韓彥恭卒。彥恭嘗從王幸平州。日暮寒甚，王駐輦道傍酣飲不行。彥恭進曰：臣等醉飽，奈軍士何。王促駕入行宮，其遇事直言。十年，有山湧於耽羅海中。十二年，王不豫，恐有內變，召給事中蔡忠順密語曰：「太祖之孫，唯大良君在。卿與崔沆素懷忠義，宜盡心匡扶，使社稷不屬異姓。」忠順出語沆，沆亦以為然。忠順入內，遂草王與大良君書，授皇甫俞義迎詢於神穴寺。王仍徵西北面廵檢使康兆入衛。魏從政、崔昌等欲構難，謁兆於洞州龍泉驛。紿之曰：「王疾篤，太后與致陽謀奪社稷，恐公握兵不從，矯命徵之。」兆懼，還營。與季鉉雲等領兵至，廢穆宗為讓國公。誅致陽父子，流其黨及太后親屬於外。大良君自神穴寺來，即位，康兆弒穆宗於積城，太后遜於黃州。王在位十二年，壽三十。踰月，火葬縣南，陵曰恭陵，諡宣靈，廟號愍宗，顯宗三年，移葬城東，改陵曰義，諡曰宣讓，廟號穆宗。五年，加諡孝思，十八年，加威惠，文宗十年，加克英，高宗四十年，加靖恭。
## 據
* 《高麗史·穆宗世家》
分類:高麗本紀
高麗睿宗

**高麗睿宗**（一〇七九年－一一二二年），高麗國第十六代王，王氏，諱**俁**，字**世民**，高麗肅宗長子，母曰明懿太后柳氏。

文宗三十三年正月丁丑生。深沈，有度量，雅好儒學。宣宗十一年，拜檢校司空柱國，累陞太尉。肅宗五年，立為王太子，九年，遼遣使，冊為三韓國公。十年十月丙寅，肅宗薨，奉遺詔，卽位於重光殿。元年，政堂文學鄭文卒。侍中魏繼廷三上表，請老。王手詔不允。繼廷稱疾不起，王遣使敦諭，乃入省視事。御史以累旬稱病，奏覈之，即上表乞退，許之。二年，以僧曇真為王師。平章事林槩卒。以思肅王後李氏配宣宗廟。時咸州以北屬於女真，肅宗有恢復之志，將伐女真，發兵十七萬，以尹瓘為元帥，吳延寵副之，瓘與中軍兵馬使金漢忠、左軍兵馬使文冠、右軍兵馬使金德珍，各統兵由定州分道而進。梁惟善、鄭崇甫、甄應陶等領兵，擊破女真一百三十五村，斬四千九百四十級，虜一千三十人。乃相地築英州、雄州、福州、吉州、咸州、宜州及泰通、平戎、公嶮鎮等九城。使林彥作記勒功於英州㕔壁，又立碑於公嶮鎮，以先春嶺為界。凱旋，王賜功臣號，迎勞之。四年，樸景緯及金漢忠皆以更深入敵境，多置城鎮，為難守禦。尹瓘不聽，卒如其言，出師亦未免敗軍之責。還女真九城。取大學崔敏庸等七十人，武學韓子純等八人，分處七齋：周易曰利澤、尚書曰待聘、毛詩曰經德、周禮曰求仁、戴禮曰服膺、春秋曰養正，武學曰講藝。六年，以胡宗旦權知直翰林院。七年，參知政事文冠卒，門下侍中尹瓘卒。九年，參知政事庾祿崇卒十年，生女真完顔阿骨打稱皇帝，國號金，紀元收國。中書令崔思諏卒左遷知製誥崔瀹為春州府使王幸西京，置酒大同江，與侍臣唱和。平章事吳延寵卒。十一年，作清讌閣於禁中。王命金緣、樸景仁及寳文閣學士註解貞觀政要以進。十二年，改抱州為義州防御使，以鴨緑江為界，置闗防。簽書樞密院使金黃元卒。十三年，以李資謙判吏部事，資謙女王妃李氏薨，諡順德王后。十四年，始於國學，立養賢庫以養士。增築長城三尺，金邉吏發兵止之，不從。金主勅邉吏，毋得侵軼生事。十五年，迎入佛骨於禁中，參知政事林景仁卒。十七年，門下侍郎平章事崔弘嗣卒。十七年，王薨，壽四十五，在位十七年。太子幼，李資謙奉太子即位，是為仁宗。王諡曰文孝，廟號睿宗，葬于城南，陵曰裕陵。仁宗十八年，加諡明烈，高宗四十年，加齊順。
## 據
* 《高麗史·睿宗世家》
分類:高麗本紀
高麗成宗

**高麗成宗**（九六〇年－九九七年），高麗國第六代王，王氏，諱**治**，字**温古**，高麗太祖孫，戴宗王旭第二子，母曰宣義太后柳氏。

光宗十一年庚申十二月辛卯生。景宗六年七月甲辰，受內禪卽位。元年（九八二年）改官號：內議省為內史，門下廣評省為禦事都省。令京官五品以上，各上封事，論時政得失。上柱國崔承老上書，論列祖宗行事之美惡，以及時君治政之得失，皆指斥無隱。承老蓋見王可與有為，故進此書。未㡬，拜門下侍郎平章事。二年春正月，王祈榖於圜丘。始置十二牧，始定三省六曹七寺，始臨軒覆試進士。新定五服給假式。六年，內史令崔知夢卒。知夢博渉經史，尤精於天文卜筮。太祖聞其名，召使占夢。得吉兆曰：必統禦三韓。太祖喜，改名知夢，入侍禁中。惠宗授司天職。定宗賴先機奏變，誅王規。嘗從光宗幸寺，被酒失禮，貶隈傑縣令。景宗召還，授內議令。王即位，加左執政，守內史令，年八十二卒，諡敏休。置十二牧，經學、醫學博士各一員。趙宋遣禮部侍郎呂端來冊王爵。始定五廟。守侍中崔承老卒。置修書院於西京，令諸生抄書史籍藏之。始立社稷。太祖第八子郁烝景宗妃皇甫氏，王知之，流郁於泗水縣。妃生一子，即詢也，是為顯宗。十二年，置常平倉於兩京及十二牧。契丹遣蕭遜寧侵西鄙，攻蓬山郡，至安戎鎮。王幸西京，次安北府，不得進。中軍使、內史侍郎徐熈請行，奉國書如契丹營。遜寧欲令拜於庭，熈據禮不屈，乃升堂行禮，東西對坐。遜寧語熈曰：「汝國興新羅地。高句麗之地，我所有也。而汝侵蝕之，又與我連壤，而越海事宋，是以來討。」熈曰：「我國即高句麗之舊也，故號高麗。若論地界，上國之東京皆在我境，何得謂之侵蝕乎。鴨緑江內外亦我境內。今女真盜據其間，朝聘之不通，女真之故也。遜寧遂具以聞。遼聖宗許和勅罷兵。高麗始行契丹年號。始置鴨緑渡勾當，以李承乾為使。尋遣河拱辰代之。定十道，曰中原道、曰關內道、曰河南道、曰江南道、曰嶺南道、曰嶺東道、曰山南道、曰海陽道、曰朔方道、曰浿西道。平章事崔亮卒。亮，慶州人，性寛厚，能屬文。王在潛邸，引為師友，及即位，累遷至內史侍郎。十六年，王疾大漸，召姪開寧君誦傳位，遂薨，壽三十八，在位十六年。謚曰文懿，廟號成宗，葬於南郊，陵曰康陵。誦即位是為穆宗。穆宗五年加諡康威。顯宗五年加章獻，十八年加光孝。文宗十年加獻明。高宗四十年加襄定。諡號全稱為康威章憲文懿大王。
## 據
* 《高麗史·成宗世家》
分類:高麗本紀
高麗肅宗

**高麗肅宗**（一〇五四年－一一〇五年），高麗國第十五代王，王氏，諱**顒**，字**天常**，原諱**熙**，高麗文宗第三子，順宗、宣宗之母弟也。

文宗八年七月生。文宗十九年二月，冊爲雞林候，三十一年三月，進封爲公。宣宗三年二月，加守太保。九年，扈駕西京。獻宗即位，進守太師兼尙書令，明年八月，為中書令。十月己巳，獻宗下制禪位，肅宗立。元年，獻宗出居興盛宮。金謂磾上書，請遷都南京。右僕射參知政事朴寅亮卒，諡文烈。二年，獻宗薨於興盛宮。東女真寇鎮溟縣，東北面兵馬使金漢中遣判官康拯與戰，克之，斬首四十級。始設鑄錢官使錢。三年，始用銀瓶為貨，其製以銀一斤為之，像本國地形，俗號濶口。七年，宰相邵臺輔等奏國學養士，麋費不貲，實為民弊，中國之法，難以行於我國，請罷之，不報。置京城左右酒務，又於街衢兩傍，勿論尊卑，各置店鋪，以興使錢之利。禮部奏，我國教化禮義自箕子始，而廟貌猶闕，不在祀典。乞使求其墳塋立祠以祭。從之。遼遣中書舍人孟初來賀生辰。八年，東女真太師盈歌遣使來朝。以崔思諏為門下侍中，林幹為門下侍郎平章事，李䫨為中書侍郎平章事，柳伸為僕射政堂文學，崔弘嗣為樞密院使，尹瓘知樞密院事。命林幹伐東女真，幹與女真戰於定州城外，敗績。復以尹瓘為東北面行營兵馬都統，與女真戰，斬三十餘級，高麗軍死傷陷沒者過半，軍勢不振，遂卑辭請和，結盟而還。政堂文學柳伸卒。十年，王還自西京不豫，至長平門外薨於輦中。王壽五十二，在位十年。謚曰明孝，廟號肅宗，葬於松林縣，陵曰英陵。仁宗十八年，加謚文惠，高宗四十年，加康正。太子俁即位，是為睿宗。王幼而聰慧，及長，孝敬勤儉，雄毅果斷，五經子史，無不該覧。然遊樂頗數，屢幸寺院，多致民敝。
## 據
* 《高麗史·肅宗世家》
分類:高麗本紀
高麗仁宗

**高麗仁宗**（一一〇九年－一一四六年），高麗國第十七代王，王氏，諱**楷**，字**仁表**，原諱**構**，高麗睿宗長子，母曰順德王后李氏。

睿宗四年十月己亥生。性仁孝寬慈。十年二月立為王太子。十七年四月丙申，睿宗薨，諸弟以王幼，頗有覬覦心，平章事李資謙奉王，卽位于重光殿。仁宗元年，以金缘判祕書省事，監脩國史。漢陽公李資謙殺中書侍郎韓安仁，流御史臺事李永于珍島。以崔弘宰為門下侍郎平章事，拓俊京為吏部尚書、参知政事二年，李資謙母金氏死。李資謙流崔弘宰于昇州褥地島。李資謙納第三女于王，天乃驟雨，大風拔木。三年李資謙又納第四女于王。清平山人李資玄卒。四年，金粲、安甫鱗等與同知樞密院事智禄延謀誅李資謙、拓俊京。率軍入宫，先誅拓俊臣等，資謙、俊京聞變，舉兵犯闕，焚燒宫禁，殺甫鱗、禄延。侍御臣僚皆被殺，流粲于远地，遷王於重興宅西院。資謙欲圖不軌，進毒餅中。俊京入宫奉王以出，御軍器監，嚴兵衛，召資謙流之，斬其将軍。五年，拓俊京恃功跋扈，王忌之，於是流俊京于嵒墮島。門下侍中金仁存卒。諡文成。六年，宋高宗遣刑部尚書楊應誠等来諭假道，仰問二帝于五國城。王幸西京，迎佛骨置仁德宫。八年，左遷侍御史高唐愈為工部员外郎。十年，守太尉金富佾卒，左遷平章事崔弘宰為守司空右僕射。十三年，妙清之乱。平章事金珦卒，貶尹彦頥為梁州防禦使。知樞密院使金富儀卒，以金若温為侍中，樞密院知奏事鄭沆卒。十七年，門下侍郎崔思全卒。二十二年，賜金敦中等二十六人及第。敦中，富軾之子，年少氣鋭，後因宫庭除夕儺禮，以燭燃牽龍鄭仲夫髯，仲夫手搏辱之。富軾怒，白王，将縛栲仲夫，逃免，遂嗛敦中。二十三年，政堂文學李之氐卒。二十四年，王疾，大漸，傳位于太子晛，薨，太子即位，是為毅宗。王在位二十四年，壽三十八。上諡恭孝，廟號仁宗，葬于城南，陵曰長陵。高宗四十年，加諡克安。
## 據
* 《高麗史·仁宗世家》
分類:高麗本紀
高麗毅宗

**高麗毅宗**（一一二七年－一一七三年），高麗國第十八代王，王氏，諱**晛**，字**日昇**，原諱**徹**，高麗仁宗長子，母曰恭睿太后任氏。

仁宗五年四月庚午生。二十一年，封為太子，二十四年二月丁卯，仁宗薨，受遺詔，卽位於大觀殿。三月甲申，葬仁宗於長陵。戊戌，尊母后為王太后。元年，王御西樓觀擊毬，或自擊日以為常，禁親族相婚。三年，政堂文學尹彥頥卒。中軍兵馬使奏：古製天子六軍、大國三軍、次國二軍、小國一軍，請改五軍為三軍，從之。四年，平章事高兆基左遷為左僕射。五年，侍中致仕金富軾卒，諡文烈，樞密院知奏事鄭襲明仰藥而死。八年，更定科舉法。十年，少保金存中卒，安定公任元厚卒。十一年，遷太后任氏於普濟寺，流弟大寧侯暻於天安府，貶崔惟清為忠州牧史。築東離宮城。御史中丞吳中正死。十二年，門下侍郎平章事致仕梁元俊卒。右僕射申淑棄官，歸田里。十七年，無比得幸於王，生三女九男。二十二年，耽羅良守等謀反，安撫使趙冬曦討平之。二十四年八月，王幸普賢院。武臣鄭仲夫、李義方、李高等反，大殺扈從文官、宦寺等，遣兵盡殺留都文官，以王還宮。迎王弟翼陽公皓即位，是為明宗。放王於巨濟縣，太子於珍島縣，殺太孫。明宗三年八月，金甫當遣人奉王，出居雞林，十月庚申，李義旼弒王於坤元寺北淵上，壽四十七，在位二十五年，遜位三年。諡曰莊孝，廟號毅宗，陵曰禧陵，高宗四十年，加諡剛果。
## 據
* 《高麗史·毅宗世家》
分類:高麗本紀
高麗明宗

**高麗明宗**（一一三一年－一二〇二年），高麗國第十九代王，王氏，諱**晧**，字**之旦**，原諱**昕**，高麗仁宗第三子，毅宗之母弟也。

仁宗九年十月庚辰生。毅宗二年，封翼陽侯，二十四年九月己卯，鄭仲夫等逐毅宗，領兵迎王，卽位于大觀殿。元年，李高與僧脩惠等謀反伏誅。遣工部郎中庾應圭如金。平章事徐恭卒。三年癸巳八月，東北面兵馬使金甫當起兵，與韓彥國、李敬直等討鄭仲夫、李義方等，謀復毅宗，不克，死之。仲夫、義方等復大殺文臣。李義旼弒毅宗於慶州。四年，西京留守趙位寵起兵，討鄭仲夫、李義方，檄召兩界諸城，岊嶺以北皆應之。平章事尹鱗瞻率三軍至岊嶺，與戰敗績，西兵陷和州。西北郡縣皆陷。後三年，鱗瞻與將軍杜景升，玄德秀等攻拔西城，斬位寵。中書侍郎平章事崔惟清卒。李義方自納女東宮，益擅威福，眾心憤怨。時尹鱗瞻治兵西郊，僧徒亦從軍。義方偶出宣義門外，仲夫子筠密誘僧宗旵等，伺隙斬之。分捕俊儀兄弟及其黨，皆殺之。奏黜義方女。五年，工部侍郎庾應圭卒。發前王䘮，改葬，陵曰禧，廟號毅宗。六年，中書侍郎平章亊尹鱗瞻卒。九年同知樞密院事於學儒卒，參知政事陳俊卒。將軍慶大升憤仲夫跋扈，謀欲討之。會其子筠潛圖尚公主，王患之。又其壻宋有仁斥文克謙、韓文俊，大失人心。朝臣皆側目，大升乃與勇士許升決䇿，殺筠於直所，發禁軍分捕仲夫及有仁父子，悉斬之，梟首於市朝。士詣闕賀。大升曰：「弒君者尚在，焉賀為。」李義旼聞之大懼。十年，內嬖明春死，王失聲號哭。鄭仲夫等置重房於內，常自會直，國家大事，無不參決，後亦仍之。大升去仲夫，恐有害已者，招死士百餘，養門下，號曰都房。十三年，將軍慶大升卒。十四年，召還李義旼。十五年，工部尚書咸有一卒，平章事李公升卒。十六年，秘書監雀陟卿卒。十七年，工部尚書曹元正、上將軍石隣等謀逆，伏誅。十九年，平章事文克謙卒。二十年，以崔世輔守太師，杜景升守太尉，李義旼同中書門下平章事，朴純弼中書侍郎平章事，史正儒守司空、左僕射、參知政事，李奕㽔參知政事，李知命為太子少傅，白任至知門下省事。二十一年，以杜景升監脩國史，政堂文學李知命卒。二十二年德寧公主卒，大將軍金存傑自殺。二十五年，仁宗出妃福昌院主李氏卒。二十六年，將軍崔忠獻與其弟忠粹發兵，誅李義旼，大殺朝臣。二十七年秋九月，崔忠獻廢王，立王弟平涼公旼，是為神宗。崔忠獻殺其弟忠粹。前中書令杜景升卒於紫燕島。神宗五年十一月戊午，王薨于昌樂宮，壽七十二，諡曰光孝，廟號明宗，葬于長湍，陵曰智陵，高宗四十年，加諡皇明。
## 據
* 《高麗史·明宗世家》
分類:高麗本紀
高麗神宗

**高麗神宗**（一一四四年－一二〇四年），高麗國第二十代王，王氏，諱**晫**，字**至華**，原諱**旼**，高麗仁宗第五子，明宗之母弟也。

仁宗二十二年七月庚申生。及長，封爲平涼公，明宗二十七年九月癸亥，崔忠獻廢明宗，迎王，卽位於大觀殿。元年，崔忠獻從術士議，置山川禆補都監。二年，崔忠獻以兵部尚書知吏部事，總文武銓註，出入禁闥，以兵自衛。忠獻恐其生變不測，大小文武官吏、閑良之士至於軍卒，強有力者，並皆招致，分為六番，更日值宿其家，號曰都房。四年，刑部尚書閔湜卒。五年，門下侍中趙永仁卒。明宗薨於昌樂宮。七年，王患疽，傳位太子，移御德陽侯邸，薨，太子立為熙宗。忠獻議減䘮十四日。在位七年，壽六十一。諡曰靖孝，廟號神宗，葬於城南，陵曰陽陵。高宗四十年，加諡敬恭。
## 據
* 《高麗史·神宗世家》
分類:高麗本紀
高麗熙宗

**高麗熙宗**（一一八一年－一二三七年），高麗國第二十一代王，王氏，諱**韺**，字**不陂**，原諱**悳**，高麗神宗長子，母曰靖宣太后金氏。

明宗十一年五月癸未生，神宗三年四月，冊封太子，七年正月己巳，受內禪卽位。丁丑，神宗薨。元年，以守太師崔忠獻封晉康侯，立府曰興寧，置僚屬。三年，崔忠獻殺其甥朴晉材。四年，祔神宗於太廟。五年，召明宗太子璹於江華，封漢南公，改名貞。平章事致仕崔讜卒。王與王濬明、于承慶等，謀去忠獻，事泄，忠獻廢王，遷於紫鷰島。奉立漢南公貞，改名祦，是為康宗。高宗二十四年八月戊子，王薨于法天精舍，移殯於樂眞宮。在位七年，壽五十七。諡曰誠孝，廟號貞宗，後改熙宗，陵曰碩陵。高宗四十年，加諡仁穆。
## 據
* 《高麗史·熙宗世家》
分類:高麗本紀
高麗康宗

**高麗康宗**（一一五二年－一二一三年），高麗國第二十二代王，王氏，諱**祦**，字**大華**，一字**法柱**，高麗明宗長子，母曰光靖太后金氏。

毅宗六年壬申四月乙巳生。明宗三年四月，冊太子，賜名璹。二十七年九月，崔忠獻放於江華，熙宗六年十二月召還京，明年正月，封漢南公，改名貞。十二月癸卯，忠獻廢熙宗，奉王於私第。卽位於康安殿，改名祦。元年，遣中書舍人李儀如金，奉表請命。金遣使來冊王。平章事任濡卒。二年，王不豫，傳位太子，太子即位，是為高宗。王薨於壽昌宮和平殿。在位二年，壽六十二。諡曰元孝，全稱濬哲文烈亶聰明憲貽謀穆淸元孝大王，廟號康宗，陵曰厚陵。高宗四十年，加諡明憲。
## 據
* 《高麗史·康宗世家》
分類:高麗本紀
朝鮮睿宗

**朝鮮睿宗**諱**晄**，字**平甫**，朝鮮國第八代王，世祖之第二子，母曰慈聖王妃尹氏。

景泰元年正月丁丑，誕於邸。初封海陽大君，天順元年秋九月，懿敬世子卒，世祖立晄爲世子。成化二年春，世祖幸學，祠先聖，晄行亞獻禮。三年春，世祖不豫，命晄參決庶務，聽斷明允。四年秋九月，世祖疾大漸，命晄嗣位。南怡、康純陰結作亂，命發禁兵，逮捕誅之，事平，第封翊戴功臣三十九人。十一月，下敎求言。五年後二月，明英宗賜世祖祭，且錫王命，王遣使奉表謝。諭諸道觀察使，各擧茂才異能之士，又諭諸道，訪孝子烈婦以聞。親撰《歷代世紀》。又命文臣，撰《國朝武定寶鑑》。秋七月，久旱。王減膳，慮囚疎放，親禱永昌殿。十一月戊申，薨於景福宮正寢，享年二十。群臣上尊諡曰欽文聖武懿仁昭孝，廟號睿宗。
## 攷
*朝鮮國《睿宗實錄》
朝鮮成宗

**朝鮮成宗**諱**娎**，朝鮮國第九代王，世祖之孫，懿敬世子第二子也，母曰仁粹大王大妃韓氏，左議政西原府院君確之女。

天順元年丁丑七月辛卯，誕於東邸。是年九月，懿敬世子薨，世祖育王於宮中。封爲乽山君。成化五年，睿宗薨，嗣子幼騃，貞熹王后定議，以王爲嗣。六年，明憲宗遣使賜誥命。辛卯視學謁先聖，令文士問難經義，策諸臣有佐理勳者，賜功臣號。臺諫言事稱職，各賜爵一級。八年，下敎，諭民節儉。採歷代帝王及后妃善惡可法，可戒者釐，爲三編名曰《帝王明鑑》、《后妃明鑑》。又圖畫明君暗主事跡於屛，坐臥觀省，鷹坊有海東靑，命放之，終不復畜。十年，遣使，請追封德宗爲王，明憲宗允之，賜諡曰懷簡，幷賜仁粹王大妃誥命，王大赦，賜群臣爵一級。十一年，祭先農耕籍田，王妃親蠶。建尊經閣於成均館，賜經籍藏之。十三年，謁先聖，行大射禮，罷誕日祝壽齋。十四年，祀先聖，養老乞言。命裒集古今東人詩文，名曰《東文選》，撰地理誌，名曰《東國輿地勝覽》，又撰《三國史節要》。十五年，明憲宗發兵討建州野人，勑出帥助征。王發兵擊破之，獻俘，明憲宗賜勑褒賞。十七年，弛園囿樵獵之禁，十九年，冊燕山君爲世子，三月貞熹王后薨，服三年喪。二十年，甄別中外官吏淑慝，陞黜之。賜成均館學生田四百結，鄕學亦賜田有差。二十一年，命今後再嫁女之子孫，勿齒朝班。世祖朝嘗撰《東國通鑑》未就，命續成之。二十三年，錄用高麗忠臣鄭夢周、吉再後。弘治三年，幸驪州謁英陵，賜州民是年半租，所過州縣，遣官祭先聖廟，賜學生米有差。四年，女真寇永安道，殺鎭將，遣兵討破之。壬子罷度僧法，祀先聖，大饗師生及百僚，令製樂章以侑之。前代君王及名賢陵墓頹毀者，命修葺禁樵牧。七年秋，王不豫。十二月己卯薨於正寢，享年三十八，在位二十六年。群臣上尊諡曰仁文憲武欽聖恭孝大王，廟號曰成宗。以乙卯四月初六日己未，葬於廣州治西學堂里之原，號宣陵。
## 攷
*朝鮮國《成宗實錄》
高麗高宗

**高麗高宗**（一一九二年－一二五九年），高麗國第二十三代王，王氏，諱**㬚**，字**大明**，一字**天祐**，舊諱**皞**，又改**晊**，高麗康宗元子，母元德太后柳氏。

明宗二十二年正月壬戌生，康宗元年七月，冊爲太子。二年八月丁丑，康宗薨，戊寅，受遺詔，卽位於康安殿。高宗元年，封崔忠獻妻任氏及王氏皆加宅號。二年，兵部尚書玄德秀卒，以李奎報為正言、知製誥。三年，宋洪烈卒。契丹兵渡鴨緑江，侵寧朔定戎之境。四年，僧徒謀誅忠獻，不克，忠獻遂大殺僧徒。六年，崔忠獻卒。七年，右諌議大夫李仁老卒。平章事趙沖卒，諡文正。九年，城宜州和州鐵闗，凡四旬而畢。十年，右副承宣李公老卒。十二年，崔瑀置政房於私第、十四年。遣及第朴寅聘於日本、十七年。平章事琴儀卒、崔瑀弟珦作亂於洪州。知事敗，自殺。十八年，蒙古兵圍龜州。十九年，金允侯射殺蒙古元帥薩禮塔。二十一年，誅趙叔昌。侍中金就礪卒，諡威烈。冊崔瑀為晉陽侯。二十二年。太子納知奏事金若先女為妃。平章事金仁鏡卒。二十六年，平章事致仕李奎報卒。三十二年，崔怡（崔瑀）宴宗室及宰樞於其第。三十五年，以崔怡子沆為樞密院知奏事。三十六年崔怡卒，其子沆服喪二日而除。三十八年，守司空左僕射孫抃卒。四十年，以崔沆為門下侍中、判吏部禦史臺事。蒙兵陷春州，文學曹孝立死之。四十二年，以崔竩為殿中內給事。四十四年，崔沆卒，王即以其子竩為將軍，贈沆為晉平公。四十五年，流宋吉儒於揪子島。柳璥與金仁俊、林衍等誅崔竩。蒙古誅其總管洪福源。四十六年，遣太子倎奉表如蒙古。王疾，薨。王在位四十六年，壽六十八。諡曰安孝，廟號高宗，陵曰洪陵。忠宣王二年，元贈諡忠憲。
## 據
* 《高麗史·高宗世家》
分類:高麗本紀
高麗元宗

**高麗元宗**（一二一九年－一二七四年），高麗國第二十四代王，王氏，諱**禃**，字**日新**，舊諱**倎**，高麗高宗長子，母曰安惠太后柳氏。

高宗六年三月乙酉生，二十二年正月，冊為太子，四十六年四月，以太子入朝蒙古。六月壬寅，高宗薨，金仁俊，以戎服，率甲士，及東宮僚屬，奉太孫諶，入大內，權監國事，文武百官詣殿陳賀。遣別將朴天植，告哀于蒙古。元宗元年，太子倎自蒙古還，即位於康安殿，門下侍郎平章事致仕崔滋卒。四年，以李藏用守太傅，判兵部事柳璥守太保，參知政事金俊（仁俊）守太尉、參知政事、判御史臺事。六年，以金俊為侍中，封海陽侯。七年，誅金俊，夷其族。十年，流平章事柳璥於黑山島。世子諶如蒙古。林衍反，立安慶公淐，廢王幽之。十二年，金方慶與實都等討珍島，大破之，斬王淐。蒙古建國號曰大元。十四年，以俞千遇為中書侍郎平章事。十五年，王不豫，薨於堤上宮，在位十五年，壽五十六，又上遺表於元，且言世子諶，孝謹可付後事。百官上諡曰順孝，廟號元宗。世子諶在元未還，遥尊諶為王。九月乙酉，葬韶陵。忠宣王二年七月乙未，元贈諡忠敬。
## 據
* 《高麗史·元宗世家》
分類:高麗本紀
高麗忠烈王

**高麗忠烈王**（一二三六年－一三〇八年），高麗國第二十五代王，王氏，諱**昛**，舊諱**諶**，改**賰**，高麗元宗長子，母曰順敬太后金氏。

高宗二十三年二月癸丑生。四十六年六月，高宗薨，元宗以太子入覲於元，忠烈王時為太孫，受遺詔，權監國事。元宗元年八月，冊為太子，十三年如元。十五年，尙元世祖女忽都魯揭里迷失公主，六月癸亥，元宗薨，甲子，百官會於本闕，遙尊為王。十一月丁丑，王至京，入禦竹阪宮。忠烈王元年，以金光遠為慶尚道都指揮使修戰艦，以元將復征日本故也。二年，改宣㫖曰王㫖，朕曰孤，赦曰宥，奏曰呈。四年，流侍中金方慶於大青島。五年，日本殺元使。七年，贊成事朴恒卒。八年，大司成白文節卒。十年，典法判書金壻卒。十一年，東寧府千戶崔坦來享王。十三年，罷僉議府事金周鼎。十四年，禁慶尚道勸農使獻細麻布。十五年，僉議中贊致仕柳璥卒，諡文正。二十年，王在元，世祖皇帝崩。二十一年，世子署事於都僉議司。二十四年，元遣咸寧侯王維詔王傳位於世子，封王為逸壽王，世子謜即位。逸壽王旋復位。二十五年，上洛公金方慶卒。二十八年，僉議中贊薛公儉卒。三十年，僉議中贊成事伍允孚卒。三十二年，僉議中贊韓希愈卒。僉議中贊致仕安珦卒，諡文成。三十三年，元成宗崩。元遣王還國，因署行省。三十四年，王薨於神孝寺。王在位三十五年，壽七十三。十月葬於慶陵。忠宣王二年，元賜諡忠烈，恭愍王六年，加景孝。
## 據
* 《高麗史·忠烈王世家》
分類:高麗本紀
高麗忠宣王

**高麗忠宣王**（一二七五年－一三二五年），高麗國第二十六代王，王氏，諱**璋**，字**仲昂**，舊諱**謜**，蒙古諱**益智禮普化**。高麗忠烈王長子，母元世祖女齊國大長公主。

忠烈王元年九月丁酉生，三年正月，冊為世子，二十四年正月甲辰，元遣使，冊為國王，以忠烈為逸壽王。丙午，受內禪，卽位於康安殿。八月，太上王復位。王如元宿衛，凡十年，元武宗、元仁宗龍潛，與王同臥起，晝夜不相離。三十四年七月己巳，忠烈王薨，忠宣王立。忠宣王元年，初立榷鹽，時王在元。二年，王在元，凡國事傳㫖而已。欲傳位世子鑑，為從臣所沮，乃止，未幾殺世子。改諸司及州郡號。四年，僉議政丞李混卒。五年，元欲王歸國，王請於元仁宗，傳位於長子江陵大君燾，又以侄延安君暠為世子，欲仍留朝廷，不聽，遂與王及公主還，稱上王。忠肅王十二年五月辛酉，王薨於燕邸。在位五年，壽五十一。十一月，葬於德陵，忠惠王五年，元賜諡忠宣，恭愍王六年，加宣孝。
## 據
* 《高麗史·忠宣王世家》
分類:高麗本紀
朝鮮端宗

**朝鮮端宗**諱**弘暐**，文宗第一子，母權氏。

正統六年辛酉七月丁巳生，戊辰四月戊午世宗封王世孫，景泰元年庚午八月，文宗遣領議政皇甫仁，請為國儲，辛未正月，明代宗勑封為王世子。 三年壬申五月丙午，文宗薨於景福宮 千秋殿。 議政府奉世子，入處含元殿，以十一歲即位。元年（景泰四年），首陽大君癸酉靖難，誅安平大君、皇甫仁、金宗瑞。三年（景泰六年），王禪位於首陽大君，受尊上王。世祖二年（天順元年），六月廢上王為魯山君，流於江原道寧越。十月，鴆殺之。享壽十六。肅宗二十四年十一月初八日，上諡曰恭懿溫文純定安莊景順敦孝，廟號端宗，陵號莊陵。
## 攷
*朝鮮國《端宗實錄》
朝鮮文宗

**朝鮮文宗**諱**珦**，字輝之，世宗莊憲王之長子，母曰昭憲王后沈氏。

永樂十二年十月初三日癸酉，誕于漢陽邸。歲辛丑，世宗請為國儲，明年秋，明成祖遣使封為朝鮮國王世子。專心性理之學，又博覽前史。正統十年乙丑，世宗以疾不能視事，乃命王世子，參決庶務。景泰元年庚午二月壬辰，世宗薨于永膺大君第，王世子與大君，諸君被髮徒跣，設殯殿。明代宗遣太監尹鳳等，來賜謚致祭賻贈，有加勑封為王，仍賜九章冕服、綵段，幷王后冠服綵段。六月葬世宗于英陵，七月以長子弘暐為世子。文宗元年正月，明代宗賜顧命，又制封顯德王后為王妃，封弘暐為王世子。王命儒臣撰《東國兵鑑》，又置五衛，親製《陣法》，以敎士卒。九月，以黃海道癘疫大行，手製祭文，遣官致祭。十一月，下敎求高麗王氏之後，尊其爵位，賜田宅、臧獲，以奉其祀，令世襲其爵。文宗二年五月十四日丙午，薨于景福宮之正寢，葬于顯陵。在位三年，壽三十九。
## 攷
*朝鮮國《文宗實錄》
高麗忠肅王

**高麗忠肅王**（一二九四年－一三三九年），高麗國第二十七代王，王氏，諱**燾**，字**宜孝**，蒙古諱**阿刺訥忒失里**。高麗忠宣王第二子，母曰蒙古女也速眞。

忠烈王二十年七月乙卯生。年五歲，封江陵軍承宣使，長封江陵大君，從忠宣王入元。五年三月甲寅，忠宣奏請傳位，稱上王，忠肅王立。元年，遣權漢功如元賀，始行科舉。二年，改東堂為應舉試。四年，王畋於西海道，僉議政丞閔漬撰進本朝編年綱目。上起國初，下訖高宗，書凡四十二。七年，元仁宗崩。八年，王被詔入元。九年，密直副使裴廷芝卒。十年，上王自吐蕃還大都。十二年，上王薨於元，王煦等奉梓宫還，百官玄冠素服郊迎。十四年，僉議中贊金怡卒，諡匡定。十六年，盜發馬韓祖虎康王陵。十七年，置知印房，元䇿世子禎為國王。忠惠王二年，上王復位，是為忠肅王後元年。二年，李榖應舉於元，中制科第二甲，授翰林國史院檢閲官。六年，贊成事元忠卒。八年春三月癸未，王薨於寢，遺命忠惠王襲位。在位前後二十五年，壽四十六。忠惠王後五年十二月，元贈諡忠肅，恭愍王六年閏九月，加上尊號曰懿孝。
## 據
* 《高麗史·忠肅王世家》
分類:高麗本紀
高麗忠惠王

**高麗忠惠王**（一三一五年－一三四四年），高麗國第二十八代王，王氏，諱**禎**，蒙古諱**普塔失里**。高麗忠肅王長子，母曰明德太后洪氏。

忠肅王二年正月丁卯，忠惠王生。十五年二月，以世子如元，宿衛。十六年十月，忠肅王奏請傳位，十七年二月，忠惠王立。元年，太寧府院君崔有渰卒。二年，上王復位，即忠肅王後元年。八年，忠肅王薨，遺命忠惠王襲位。曹頔反，舉兵圍王宫，兵敗伏誅。忠惠王後元年，順天君蔡洪哲卒。元封本國女奇氏為第二皇后。二年，王聞權漢功貳室康氏有姿色，納之宫中。四年，罷習射塲屬東西大悲院。評理致仕尹宣佐卒。元以檻車流王於揭陽縣，無一人從行。五年春正月丙子，王未至配所，薨於岳陽縣。或云遇鴆，或云食橘而殂。國人聞之，莫有悲之者，小民至有欣躍。王在位前後六年，壽三十。子忠穆王立。八月庚申，葬永陵。恭愍王六年閏九月癸亥，上尊諡曰獻孝大王。十六年正月丁亥，元賜諡曰忠惠。
## 據
* 《高麗史·忠惠王世家》
分類:高麗本紀
高麗恭愍王

**高麗恭愍王**（一三三〇年－一三七四年），高麗國第三十一代王，王氏，諱**顓**，原諱**祺**，蒙古諱**伯顔帖木兒**。高麗忠肅王長子，忠惠王母弟也，母曰明德太后洪氏。

忠肅王十七年五月生，封江陵大君。忠惠王後二年五月，元順帝遣使，召入朝宿衛，時稱大元子。忠穆王卽位，封爲江陵府院大君，忠穆薨，國人欲立王，元以忠定王襲位，仍留王宿衛。忠定王元年，托尹澤與李承老，獻書中書省，請立王，是歲，王尙魯國公主。三年十月，元封爲國王，遣完者不花，收國璽，忠定遜於江華，德興君塔思帖木兒奔於元。十二月辛庚子，王及公主至自元，元順帝遣失禿兒太子，及直省舍人牙忽護行。壬寅，謁景靈殿，卽位於康安殿。恭愍王元年，吉昌府院君權凖卒。趙日新作亂，犯行宫，殺宿衛臣僚。二年李穡擢元朝制科第二甲第二名，勅授應奉翰林文字、承仕郎、同知制誥、兼國史編修官。五年。奇轍、權謙、盧頙等謀反，伏誅。罷征東行中書省、理問所，停至正年號，復舊官制，以洪彦博為門下侍郎，尹桓守門下侍中。六年，復歸銓選於吏兵部。七年，張士誠、方國珍並遣使獻方物。九年，平章事李承慶卒，以偰遜為高昌伯。十年，紅頭平章潘誠、沙劉、關先生、朱元帥等十餘萬衆渡鴨緑江攻朔州泥城。十一年，金鏞矯㫖令安祐等殺鄭世雲。十二年，遂轘鏞於雞林府。十三年，以李公遂領都僉議，洪淳、李子松、金庾等並除右職。十四年，以僧遍照為師傅，賜號清閒居士，咨訪國政，封真平侯。十五年，前刑部尚書鄭云敬卒。十六年，以僧千禧為國師，禪顯為王師。十七年，罷國子監試，辛旽（遍照）殺柳淑。十八年，明太祖遣符寶郎偰斯賜王璽書以諭之，於是停元至正年號，行洪武年號。二十年，辛旽謀反，伏誅。二十三年，興安府院君李仁復卒諡文忠。宦者崔萬生、幸臣洪倫等弑王。在位二十三年，壽四十五。十月葬於正陵之西，陵曰玄陵。禑王二年九月己酉，諡曰仁文義武勇智明烈敬孝大王，十一年九月丙子，明賜諡曰恭愍。
## 據
* 《高麗史·恭愍王世家》
分類:高麗本紀
高麗禑王

**高麗禑王**（一三六五年－一三八九年），高麗國第三十二代王，諱**禑**，小字**牟尼奴**，高麗史作辛旽之子也，母曰辛旽婢妾般若。恭愍王稱為己子，封禑江寧府院大君。

恭愍王二十三年，宦者崔萬生弑王，禑立為國王。禑王二年，放僧懶翁於密城郡。三年，始行北元宣光年號，遣前大司成鄭夢周於日本。四年，復行洪武年號。五年，殺贊成事楊伯淵、洪仲宣於流所。六年，恭愍王母明德太后洪氏薨。八年，政堂文學鄭公權卒。十一年，鄭夢周與金庾、洪尚載、周謙等還自京師。十二年，漆原府院君尹桓卒。定百官冠服，一品至九品皆服紗帽、圓領，其品帶有差，主是議者鄭夢周、河崙、亷廷秀、姜淮伯、李崇仁也。十四年，以崔瑩為門下侍中，李成桂守侍中，李穡判三司事，納崔瑩女為寧妃。崔瑩勸禑攻遼東，李子松力言不可，瑩托以堅味黨而殺之。禑次平壤，以瑩為八道都統使，曹敏脩為左軍都統使，李成桂為右軍都統使。分諸将屬左右。共三萬八千八百三十號十萬，督令發行。停洪武年號，令國人復元服。左右軍渡鴨緑江，屯威化島，都統使等再請班師。禑與瑩皆不听。李成桂乃諭諸将以逆順利害，遂回軍還。渡鴨緑江，禑聞變，與瑩馳還京都。李成桂領右軍由崇仁門入城，與左軍犄角而進。瑩知勢窮奔，流瑩於合浦，後移於忠州。放禑於江華。立子昌。翌年，廢昌，立恭讓王。恭讓王元年，誅禑、昌。
## 據
* 《高麗史·辛禑列傳》
分類:高麗本紀
高麗昌王

**高麗昌王**（一三八一年－一三八九年），高麗國第三十三代王，諱**昌**，禑王之子也。

禑王十四年，右軍都統使李成桂廢禑王，放於江華。昌年九歲，李成桂不欲立禑子，曹敏脩念李仁任薦抜之恩，謀立李謹妃子昌，恐諸將違己，以李穡為時名儒，欲藉其言，密問於穡。穡曰：「當立前王之子。」遂以定妃教立昌為王。昌王元年，遣政堂文學偰長壽以禑遜位表如明。流曹敏脩於昌寧。以李穡為門下侍中，李成桂守侍中。大司憲趙浚上書請正田制。遷禑於驪興，斬崔瑩。廢昌，立宗室定昌府院君瑤為恭讓王。恭讓王元年，誅禑、昌。
## 據
* 《高麗史·辛昌列傳》
分類:高麗本紀
高麗恭讓王

**高麗恭讓王**（一三四五年－一三九四年），高麗國第三十四代王，王氏，諱**瑤**，定原府院君鈞之子。高麗神宗七世孫，母曰國大妃王氏。

忠穆王元年二月五日生。性慈仁柔懦，優遊不斷。初封定昌府院君。昌王元年十一月，李成桂放昌於江華，與沈德符、鄭夢周立瑤為王。誅禑、昌。二年，始置經筵官。置宮城宿衛府，始立提調提舉。逮繫李穡等於清州獄。三年，置各道牧府儒學教授官，召還李穡、李崇仁。四年，李芳遠殺鄭夢周。恭讓王禪位於李成桂，朝鮮國立，瑤受封恭讓君。後三年甲戌，絞殺於三陟府，在位四年，壽五十。後追封恭讓王。
## 據
* 《高麗史·恭讓王世家》
分類:高麗本紀
高麗忠穆王

**高麗忠穆王**（一三三七年－一三四八年），高麗國第二十九代王，王氏，諱**昕**，蒙古諱**八思麻朶兒只**。高麗忠惠王長子，母曰德寧公主。

忠肅王六年四月乙酉生，性聰慧。入元宿衛。忠惠王五年二月丁未，高龍普抱王，以見元惠宗，惠宗問曰：「汝學父乎？抑學母乎？」對曰「願學母。」惠宗嘆其天性好善惡惡，遂令襲位，時，王年八歲。下敎，戒國內臣僚，一革弊政，慰恤百姓。元年，復置政房。瀋王暠卒。三年，彦陽府院君金倫卒，諡貞烈。興寧君安軸卒，諡文貞。四年十二月，王薨於金永旽第，在位四年，壽十二。忠定王元年三月丁酉，葬明陵，恭愍王六年閏九月癸亥，上尊諡曰顯孝大王，十六年正月丁亥，元賜諡曰忠穆。
## 據
* 《高麗史·忠穆王世家》
分類:高麗本紀
高麗忠定王

**高麗忠定王**（一三三七年－一三五一年），高麗國第三十代王，王氏，諱**㫝**，蒙古諱**迷思監朶兒只**。高麗忠惠王庶子，母曰禧妃尹氏。

忠穆王四年四月，封慶昌府院君。十二月忠穆王薨。忠定王元年，元命忠惠王子㫝入朝，仍令嗣王位。政丞王煦還自元，道卒。罷整治都監。權漢功卒。漢陽府院君韓宗愈致仕。二年倭寇固城、巨濟等處。三年，三司使金光載白王，罷政房，復舊制。冬十月壬午，元以江陵大君祺為國王，遣斷事官完者不花，封諸倉庫宮室，收國璽以歸，王遜於江華。恭愍王元年，三月辛亥，遇鴆薨，在位三年，壽十四，葬聰陵。恭愍王十六年，正月丁亥，元賜諡忠定。
## 據
* 《高麗史·忠定王世家》
分類:高麗本紀
電微中子

**電微中子**者，亦作**電子微中子**，乃三微中子之一味也。夫電微中子乃伴電而行，故作電微中子。其反乃反電微中子，貝塔衰之產也。
核融合

合兩輕核為一重核，是謂**核融合**。察其生變之際，循質能守恆方程式，物損其質，悉化為能，天下恆星發光生熱，皆本乎此。然兩輕核相趨，必遇核質子庫侖斥力相拒，非藉沛然之能以克其阻，則無以交融。常理而論，此一聚變恆止於鐵，蓋鐵核至為穩固也。若質量益增，以至極限，則相融所耗之位能，反鉅於所釋之能，斯謂得不償失矣。此極限者，鎳也。

至於日之核，其溫高達10^7克耳文，故足致此相融之功。

## 燃料
融核之料，以氘、氚為最，皆氫之重同位素也。氚核之中，中、質二子之比為二，冠絕諸穩定核種。此比值既高，核之荷質比遂降，其勢壘亦隨之而減。蓋中子無電性，絕庫侖之斥力，故得牽挽核子，密結不分。苟增荷質之比，則踰越勢壘所需之能亦必劇增矣。

若夫恆星之核，其氫既竭，核心乃縮，高溫驟起，遂肇次階之化（如氦核融合是也）。巨星演化，其反應綿延至鐵乃止，其序首氫次氦，歷碳、氖、氧，終至於矽。每進一階，歷時益促，逮及矽核聚變，僅需一日而已。
鐵峰頂

夫核子之結爲原子核也，牽制束縛，皆賴結合能。考諸天地元素，其質量數自五十八至六十二者，核子均沾之能最巨，至為牢固，格致家謂之**鐵峰頂**。凡質量數未及六十二者，合其核則釋能；其逾六十二者，必裂其核始釋能焉。
縮圖| 宇宙元素豐儉圖 |此宇宙元素豐儉圖也。觀圖可知，鐵之豐度極高，挺然若峰，故得鐵峰頂之名
分類:化學
朝鮮中宗

**朝鮮中宗**諱**懌**，字**樂天**，朝鮮國第十一代王，成宗大王第二子，母妃貞顯王后尹氏。

燕山君昏虐，宗社將危，衆議推戴。在位時，變亂迭起。正德十四年，己卯士禍。正德十六年，辛巳誣獄。嘉靖六年，東宮灼鼠之變。嘉靖十二年，木牌之變。嘉靖二十三年十一月十四日讓位於世子，翌日薨，在位三十九，年壽五十七。葬於靖陵。
## 攷
*朝鮮國《中宗實錄》
朝鮮明宗

**朝鮮明宗**諱**峘**，字**對陽**，朝鮮國第十三代王，中宗第二子，仁宗異母弟，母妃文定王后尹氏。

峘性慈孝恭勤，雅好文藝。嘉靖二十四年，仁宗即位未經年而暴崩，元衡等立慶源大君峘為王，是為明宗。幼沖踐祚，母妃臨朝，政由外家。群奸得志，良善多被竄殺，主勢孤危。曁親政之後，猶未免寵信戚畹，昵近刑餘，朝政日紊，終幸覺悟，斥黜李樑、尹元衡之徒，國家復安。隆慶元年薨，在位二十三年，年壽三十四。葬於康陵。
## 攷
*朝鮮國《明宗實錄》
朝鮮仁宗

**朝鮮仁宗**諱**峼**，朝鮮國第十二代王，中宗之長子也，母章敬王后尹氏，領敦寧府事汝弼之女，生王七日而薨，諡曰章敬。

峼生於正德十年二月癸丑。六歲，中宗請封爲世子，十六年辛巳，明武宗遣太監金義、陳浩，來錫誥命。嘉靖元年春，行冠禮，入學於成均館。年十三，令宮僚書程子《四箴》、范浚《心箴》曁《書》之《無逸》、《詩》之《七月篇》以進，又手書先聖賢格言賓師訓戒。尤念《大學衍義》、《近思錄》、《自警編》等書。篤於友愛，母姊孝惠公主早卒，爲痛惜之，幾於成疾。幼時庶兄嵋之母朴嬪得罪，母子俱竄殛，王長始知之，手製疏極陳而釋之，中宗感念，命復其爵如故。在東宮二十五年，嘉靖二十三年秋，中宗薨，世子立。明世宗遣太監郭、行人張承憲，賜祭若賻諡於中宗，諡曰恭僖。又遣太監張奉、吳猷，錫誥命於王及后，后姓朴氏，贈右議政墉之女也。王欽帝命，重詔使，雖在疾病，郊迎館待，靡不盡禮。嘉靖二十四年七月初一日辛酉朔，薨於景福宮之正寢，在位一年，享壽三十一。十月十五曰甲辰，安厝於高陽郡治南靖陵之傍艮坐坤向之原。陵曰孝陵，殿曰永慕，諡曰獻文懿武章肅欽孝，廟號曰仁宗。
## 攷
*朝鮮國《仁宗實錄》
朝鮮仁祖

**朝鮮仁祖**諱**倧**，字**和伯**，小字**天胤**，朝鮮國第十六代王，元宗恭良大王之長子，宣祖昭敬大王之孫也。母仁獻王后具氏，綾安府院君思孟之女。

萬曆二十三年十一月初七日，生王於黃海道海州府。三十五年，進階為綾陽都正，尋封君。妻仁烈王后韓氏，領敦寧府事西平府院君浚謙之女。天啓三年三月十二日癸卯，申景禛、具宏、沈命世、具仁垕等，紹介於金瑬、李貴、金自點、崔鳴吉、李曙、洪瑞鳳，自彰義門入，廢光海君，大妃又命傳國寶於王，卽位於宣廟舊時別堂。如明請封典，越二年，明熹宗遣司禮監太監王敏政、御馬監太監胡良輔，錫王誥命、冕服。冬閏十月，命定靖社功臣位次，錄金瑬等五十人。四年正月，李適以平安兵使，稱兵反王，奉大妃出巡湖西，命張晩、李守一討平之，二月還都。夏，日本關白德川秀忠，傳位於其子家光，遣使來聘。六年八月，仁獻王后薨。七年正月，後金人以戊午降帥姜弘立為導，大擧深入，王幸江都，命元老李元翼，翼世子鎭湖南。請結隣通好，始應其請。八月，明熹宗崩，王率群臣擧哀，遣李忔等，賀崇禎帝登極。崇禎三年五月，椵島裨將劉興治叛，殺都督陳繼盛。久之，耿仲明，孔有德等，擧衆投金。五年，追尊父王為元宗大王，母妃為仁獻王后，遣洪靌、李安訥等，如明請追封，崇禎帝降勑追封，錫以誥命，賜諡恭良。八年十二月，仁烈王后薨。九年三月，金皇太極稱帝，改國號曰清，遣使來告。十二月，清人襲侵，王避之廣州南漢山城。領議政金瑬、吏曹判書崔鳴吉等進說曰：「昔漢高帝屈體於鴻門，唐代宗親拜回紇於馬首，是知為人君者，為國家萬世慮，非若匹夫之計，一身外無復之耳。」王從之。十年正月，大駕還都。十一年冬十二月，納趙氏為繼妃，領敦寧府事漢原府院君昌遠之女也。順治二年春，昭顯世子自燕京大歸，尋疾革殂逝，長子幼而且多病。王乃立鳳林大君為王世子。三年，廢嬪姜庶人以大逆賜死。六年五月初八日丙寅，王薨於昌德宮之正寢，壽五十五，在位二十七年，葬長陵。上諡曰憲文烈武明肅純孝，廟號曰仁祖。
## 攷
*朝鮮國《仁祖實錄》
朝鮮顯宗

**朝鮮顯宗**諱**棩**，字**景直**，朝鮮國第十八代王，孝宗顯仁大王之適嗣，仁祖明肅大王之孫，母妃孝肅敬烈明獻仁宣王后張氏，右議政新豐府院君維之女也。

孝宗在藩邸，為質於清，仁祖十九年（明崇禎十四年）辛巳二月初四日己酉丑時，誕棩於瀋陽質館。仁祖二十二年（崇禎十七年），孝宗將由瀋入燕，乃遣棩先還。棩方四歲，上謁於仁祖。仁祖二十三年，昭顯世子卒，孝宗以次嫡，冊封為王世子，棩亦進號元孫。仁祖二十七年，冊棩為王世孫，設講書院。是夏，仁祖昇遐，孝宗嗣寶位，世孫亦進號王世子。孝宗二年，行冠禮，仍行冊王世子禮，冬，行嘉禮。孝宗十年五月，孝宗賓天，王受寶踐阼。顯宗元年，關東、北菑，命盡蠲端川逋銀，減三、甲貢貂，嶺以東減布，以西減米。二年，三南又旱，命復減諸道供獻，減酒房，減廐馬。四年，命均田使閔鼎重、金始振，改量畿田，命減諸宮家海稅及柴場之廣占撓民者。王常患眼痾，久不瘳。六年，乃南幸湖西，試沐於溫泉，始有效。八年春，王親御法殿，冊元子焞為王世子。十五年八月十八日己酉，薨於昌德宮之廬次。王在位十有五年，春秋止三十有四。上諡曰純文肅武敬仁彰孝，廟號顯宗。
## 攷
*朝鮮國《顯宗實錄》
朝鮮肅宗

**朝鮮肅宗**諱**焞**，字**明普**，小字**龍祥**，朝鮮國第十九代王，顯宗大王之適嗣，孝宗大王之孫，母妃明聖王后金氏，敦寧府事淸風府院君佑明之女也。

顯宗二年辛丑八月十五日辛酉，誕降於慶德宮之會祥殿。六年乙巳，諸大臣請以宋時烈、宋浚吉、金佐明、金壽恒，為元子輔養官，出入講學。八年丁未，冊封為王世子。十五年甲寅，顯宗賓天，王受寶踐位。元年乙卯，內下黃金一百六十兩、銀一萬六百餘兩於地部，命蠲關北逋穀八萬餘石。九年癸亥，明聖王后上賓，十四年戊辰，莊烈王后又上賓，王哀毀踰禮，一如甲寅。每歲親享太廟，或無時展謁。春秋必拜陵，遍盡諸陵，而或再三焉。以威化回軍之義，加上太祖諡號，以字數減於諸廟，加上太宗諡號，仁祖成中興之大業，孝宗明《春秋》之大義，定為世室。恭靖舊無廟號，追上為定宗，摹寫慶基殿太祖禦容，奉安於永禧殿。戊寅，追復端宗大位。三十年甲申春，設壇於禁苑中，遙祭毅宗皇帝，以崇禎運訖之日重回也。又命設壇於宮城北凈處，名以大報，歲祀神宗皇帝，以壬辰再造之恩，不可忘也。王嘗命刊行《大明集禮》，親製序文。漢人之流寓者，廩其身而收用其子孫。四十六年庚子六月初八日癸卯，薨於慶德宮之隆福殿，在位四十有六年，壽六十。上尊諡曰章文憲武敬明元孝，廟號曰肅宗，十月二十一日甲寅，葬於明陵甲坐庚向之原。
## 攷
*朝鮮國《肅宗實錄》
朝鮮景宗

**朝鮮景宗**諱**昀**，字**輝瑞**，朝鮮國第二十代王，肅宗大王之長子，顯宗大王之孫也。

嬪張氏以肅宗十四年戊辰十月二十八日誕王，肅宗遂定號元子，三歲，封王世子。四歲始學《千字文》。八歲行入學禮。在儲位三十一年，肅宗四十六年庚子，肅宗薨，景宗嗣立。景宗元年辛丑，王以未有嗣續，國勢孤危，冊封弟昑為王世弟。景宗四年甲辰七月感病，八月二十五日，薨於昌慶宮之別殿，在位四年，春秋三十有七。上諡曰德文翼武純仁宣孝。廟號景宗。陵曰懿陵。十二月十六日乙酉，葬王於楊州治南坐申向寅之原。王妃沈氏，贈領議政靑恩府院君浩之女，肅宗四十四年，嬪薨，肅宗四十六年，追冊為妃。繼妃魚氏，領敦寧府事咸原府院君有龜之女。
## 攷
*朝鮮國《景宗實錄》
朝鮮純祖

**朝鮮純祖**諱**玜**，字**公寶**，朝鮮國第二十三代王，正祖之子，母妃睿敬慈粹孝懿王后金氏，母綏嬪朴氏。

正祖十四年庚戌六月十八日，誕生。正祖二十四年庚申春，冊封王世子，行冠禮。六月，正祖昇遐，王沖齡嗣服。貞純王后垂簾同聽政。己巳，孝明世子生陳賀於殿宮。乙亥，正祖之母惠慶宮薨逝。丁亥，命孝明世子代理軍國大事，自決之。是秋，孝明世子上王尊號淵德顯道景仁純禧，王妃尊號明敬。庚寅，孝明世子薨，冊元孫為王世孫。在位三十四年，甲午十一月初六日，有疾不豫，十三日甲戌，薨於慶熙宮之會祥殿，春秋四十有五。上尊諡曰文安武靖憲敬成孝，廟號曰**純宗**。乙未四月十九日戊申，葬於交河之仁陵坐乙原。哲宗追諡**淵德顯道景仁純禧體聖凝命欽光錫慶繼天配極隆元敦休懿行昭倫熙化峻烈大中至正洪勳哲謨乾始泰亨昌運弘基高明博厚剛健粹精啟統垂歷建功裕范文安武靖英敬成孝大王**，廟號曰**純祖**。高宗追諡**淵德顯道景仁純禧體聖凝命欽光錫慶繼天配極隆元敦休懿行昭倫熙化峻烈大中至正洪勳哲謨乾始泰亨昌運弘基高明博厚剛健粹精啟統垂歷建功裕范文安武靖英敬成孝肅皇帝**。
## 攷
*朝鮮國《純祖實錄》
朝鮮憲宗

**朝鮮憲宗**諱**烉**，字**文應**，朝鮮國第二十四代王，翼宗孝明大王之子，純祖成孝大王之孫，母妃趙氏，豐恩府院君忠敬公萬永女。妃孝顯王后金氏，永興府院君祖根女。繼妃洪氏，益豐府院君在龍女。

純祖二十七年七月十八日，誕降於昌慶宮之景春殿。三十年五月翼宗在儲位昇遐，王時四歲也。是年九月，冊封為王世孫。三十四年，純祖賓天，承旨奉傳大寶，王時八歲也。十一月十八日己卯，卽位，追尊皇考為翼宗，尊純祖妃金氏為大王大妃，母妃為王大妃。大王大妃垂簾同聽政，王事事承順，必稟而后行。憲宗七年，大王大妃撤簾。十五年五月十三日有疾不豫，六月初六日壬申，禮陟於昌德宮之正寢，在位十五年，春秋二十三。有一女早卒，無嗣。上諡曰經文緯武明仁哲孝，廟號曰憲宗。以是年十月二十八日壬辰，葬於景陵。高宗追諡**體健繼極中正光大至聖廣德弘運章化經文緯武明仁哲孝成皇帝**。
## 攷
*朝鮮國《憲宗實錄》
朝鮮哲宗

**朝鮮哲宗**諱**昪**，字**道升**，原諱**元範**，朝鮮國第二十五代王，正祖之弟恩彥君，恩彥君之子全溪大院君，王以全溪大院君第三子，入承大統。母龍城府大夫人廉氏。

純祖三十一年六月十七日丁酉，誕降於慶幸坊全溪大院君第。初封德完君，憲宗十五年六月六日壬申，憲宗升遐，以純元王后命，奉迎於沁都，入承憲宗大統。九日乙亥，行冠禮，卽位於昌德宮之仁政門。癸亥六月十七日壬辰，上尊號熙倫正極粹德純聖，十二月八日庚子，昇遐，在位十四年，春秋三十三。有一女，無嗣。上尊諡曰文顯武成獻仁英孝，廟號曰哲宗，葬於睿陵。妃明純大妃金氏。高宗追諡**熙倫正極粹德純聖欽命光道敦元彰化文顯武成獻仁英孝章皇帝**。
## 攷
*朝鮮國《哲宗實錄》
色球

太陽之氣，有**色球**焉，亦曰**色球層**。其在大氣中為三者之次，厚約二千里，居於光球之上，過渡之下。

其密甚微，始於色球底下，其密僅光球之十分之一萬四；較地氣，惟十分之一萬八。是以常不見，唯日全之時，稍見赭色，其色猶紅粉間。然非特殊之具，以光球之明亮蓋遮其矣。
新竹縣立東興國民中學

新竹縣東興國民中學,簡稱東興,薦尚竹北城嘉豐陸路一甲零壹號。該校於民國一百零四年八月創立,迨次年開課,以時校舍尚在營建,故暫借安興國民小學校舍十週有餘,俟十一月十有四日始得遷入新校區趾。

## 簡介

### 名稱
東興國中之名,實緣其校址跨東平里與中興里,故各取"東"、"興"二字以命稱之。另有東興圳貫徹該區,亦與命名不無關聯。名雖簡而寓意盎然,與斯校區新穫新建相符,可謂慶疇碩矣。

### 校史

* 東興國中建校艱辛,實有可紀。民國一百零四年三月一期工程動土,包括校舍與操場。八月一日正式創立。爾後一年八月始招生。九月五日,因校舍未就緒,遷借安興國小校址十週。至十一月十四日,乃遷回新區趾。一百零六年一月二十有六日,一期工程遂告竣工。次年五月二十有八日,二期活動中心工程動土。一百零八年六月,首見畢業生誕生。一百零九年一月十日,二期工程亦告竣工。六月二十三日,活動中心正式啓用。東興國中沈浮艱辛,始有今日,堪為一時新區之典範矣。

### 歷任校長
引之、增之、覆之

微軟社舊有密策，曰「**引之、增之、覆之**」。謂凡闢新域，必先引用通法，以誘同儕；及其勢成，則增益以私制，使通法不通，變爲己用；終乃顛覆公器，絕異己之路，獨擅其利。及美國司寇治其壟斷之罪，發其尺牘，其謀乃洩。
## 法
三文是謂：
*夫**引**，軟件新製，合準則之共有者。
*夫**增**，增準則之未有，俾不相容 。
*夫**覆**，迨用者衆，所增爲所日用，故棄不與者。
微軟嘗謂其法非廢競爭，乃遂用者所欲。

## 傾軋同業記略
昔微軟行此策，陽撫、陰擴、終滅，以傾軋同業，其事跡彰彰者凡數端：

覽器之爭。反兼併之訟者言，微軟於其覽器中，私益異端，以敗網景覽器之度。蓋網景本恃爪哇及己制以為基也。其後，歐朋訟微軟於歐盟，責其背昔日公允之諾，不遵公度，而施「陽撫、陰擴、終滅」之毒計以扼同業。又，谷歌亦曾滯其影音於尖銳、火狐等器。

文牘之私。西元一九九八年，微軟主蓋茨傳檄部下曰：「吾曹大略必更。若任他家覽器得善閱吾文牘，乃大患也。必立止之。當令文牘惟賴吾家覽器之獨技，適他器則絕。凡隳視窗基業者，皆所當避也。」

絕爪哇之通。訟者又言，微軟亦施此策於爪哇。爪哇本意，在通達諸器，莫問視窗、蘋果抑或企鵝，皆可運轉。微軟乃去其公要，而代以私制，致視窗之爪哇，莫能行於他機。察其私信，微軟實欲掩爪哇通達之能，錮之以為視窗專用之利器。二〇〇一年，微軟以美元二千萬償昇陽以息訟。

昇陽再訟。二〇〇二年，昇陽復訟微軟排擠爪哇，微軟乃出美元二十億，與之和解於庭外。

網絡之限。二〇〇〇年，視窗二千年伺服器版私廣克柏羅網約。此本天下公器，微軟私易之，使非微軟之器不得登其堂，且錮以秘約，禁人效仿。有客怒，無視秘約，布其卷於削痕之網，微軟馳檄令刪之。

傳書之厄。二〇〇一年，有報論微軟傳書之事。初，美國在線之度乃天下通例。微軟先陽撫之，繼而陰擴其制，益以私法，遂不與美國在線相容。微軟恃其視窗之重，白施其器於民以奪勢。終乃殄滅美國在線，蓋彼不能從微軟之私法也。

奧多比之懼。奧多比者，畏微軟撫、擴、滅之策，初拒微軟文牘容其便攜卷。及至後歲，微軟文牘始兼通斯式及諸公度焉。

吏員之證。二〇〇七年，微軟吏阿列平出作專家證言，引其內閣私信，證微軟實懷此等傾軋之謀。

## 據
南唐烈祖

**[[南唐]]烈祖光文肅武孝高皇帝**諱**昪**，本姓李，吳大丞相徐溫之養子也。

## 螟蛉入嗣
溫字敦美，海州人，初從淮南節度使楊行密起師於廬州，漸至軍校。唐末，青州王師範為梁祖所圍，乞師於淮南，楊行密發兵赴之，溫時為小將，亦預其行。師次青之南鄙，師範已敗，淮兵大掠而還。昪時幼稚，為溫所擄，溫愛其慧黠，遂育為己子，名曰**知誥**。

天祐初，行密卒，其子渥嗣，會左衛都指揮使張顥殺渥，欲歸命於梁主晃。溫謂顥曰：「此去梁國，往復三千里，不月餘事不成，軍國未有主，無主將亂，不如有所立，徐圖其事。」顥然之，乃立渥弟渭為帥。溫尋殺顥，渭授溫常州刺史、檢校司徒。溫留廣陵，遣昪知州事。是歲，唐天祐五年也。

## 父子專政
七年，丁母憂，起復授檢校太尉、溫州刺史，充本州團練觀察使。八年，宣州叛，溫與都將柴再用討平之，加同中書平章事，充淮南行軍司馬、內外馬步都指揮使、鎮海軍節度、浙江西道觀察等使。十二年八月，溫出鎮潤州，以其子知訓知政事，加溫鎮海軍管內水陵馬步軍都軍使，兼寧國軍節度、宣歙池等州觀察使。時昪為溫屬郡升州刺史，乃大理郡廨，溫表移其府於金陵，授升州大都督府長史，充鎮海軍節度副大使，知節度事，以昪為鎮海軍節度副使、行潤州刺史，充本州團練使。十五年，知訓授淮南行軍副使、內外馬步軍都指揮使，通判軍府事。居無何，知訓為大將朱瑾所殺，溫以昪代知政事。明年，溫冊楊渭為天子，國號稱「吳」，改唐天祐十六年為武義元年。

十八年，渭死，溫聞之，自金陵馳歸揚州，夜入廣陵，議有所立。或有希溫旨，言及漢昭烈帝遺命諸葛亮之事，溫厲聲曰：「若楊氏無男，有女當立矣，無得異議。」由是群心乃定，遂迎丹陽王溥於潤州，以其年六月十八日即位，改元為順義。自是溫父子愈盛，中外共專其國，楊氏主祭而已。溫累官至竭忠定難建國功臣、大丞相、都督中外諸軍事、諸道都統、鎮海寧國等軍節度、宣歙池等州管內營田觀察等使、開府儀同三司、守太師、中書令、金陵尹、東海王，食邑一萬戶，實封五百戶。改順義七年為乾貞元年，即後唐天成二年。其年十月二十三日，溫卒，贈大元帥，追封齊王，謚曰「忠武」。

## 建號南唐

昪前夢溫負登山，逾年溫卒，昪乃授輔政興邦功臣，知內外左右事、開府儀同三同、守太尉、中書令、宣城公。昪自平朱瑾之亂，遂執吳政。天成四年，改元太和元年，是歲昪出鎮金陵，尋封東海王。至清泰二年改天祚元年，其年以金陵為齊國，封昪為齊王，乃追謚溫為忠武王，廟號「太祖」。昪又進位太尉、錄尚書事，留鎮金陵，以其子景總政於揚州。未幾，加昪九錫，建天子旌旗，改金陵為西都，以揚州為東都。昪開國依齊、梁故事。用徐玠為齊國右丞相，宋齊丘為左丞相，以為謀主。

吳天祚三年，楊溥遜位於昪，國號曰「齊」，改元為昇元，建都於金陵，時晉氏天福二年也。昪乃冊溥為讓皇帝，其冊文曰「受禪老臣知誥，謹上冊皇帝為高尚思元宏古讓皇」云。昪自雲唐玄宗第六子永王璘之裔，唐天寶末，安史連陷兩京，玄宗幸蜀，詔以璘為山南、嶺南、黔中、江南四道節度采訪等使，璘至廣陵，大募兵甲，有窺圖江左之志，後為唐軍所敗，死於大庾嶺北，故昪指之以為遠祖。因還姓李氏，始改名昪，國號曰「唐」，尊徐溫為義祖。昪享國凡七年，崩，謚曰「光文肅武孝高皇帝」，羣臣上廟號「烈祖」，葬永陵，太子璟立。

## 考據

分類:南唐世家
新竹縣竹北市六家國民小學

**新竹縣竹北市六家國民小學**,係臺灣新竹縣竹北邑有一所國民小學,肇創於一九〇七年矣。
## 校史
六家國小，初屬芎林學區。因學不便，另建鹿場校。光緒三十三，校成。大正六年，水災遷址。昭和十六，實施義務教，改稱國民學校。民國五十七，改名國民小學。民國七十七，改制竹北市六家國小。

## 歷任校長

## 校友
* 林保仁，前新竹縣長。  
* 林光華，曾任縣長。  
* 郭雙發，交大教授，共建半導體。  
* 宋賢一，臺大教授，首位農學博士。  
* 卓永財，企業家，上銀創辦。
岳母大人

《**岳母大人**》，新加坡影戲也，西元一九六二年三月七日首映。比·南利導、演之。

分類:新加坡影戲
風雨殘夢

《**風雨殘夢**》，新加坡影戲也，西元一九五六年十月二十七日首映。馬純岱導、比·南利演之。

分類:新加坡影戲
比·南利

**比·南利**，西元一九二九年三月二十二日生，馬來西亞人也。自幼好音樂，尤擅歌唱、作曲及演戲。比南利天資聰慧，自學成才，終成馬來亞影視與音樂界之翹楚，名揚四海。

一九七三年五月二十九日，卒於吉隆坡，時人嘆之。後世紀念，舊曲仍發。
宇文述

**宇文述**字**伯通**，代郡武川人也。祖孤，仕魏，並為沃野鎮軍主。父盛，仕周，位上柱國、大宗伯。

## 仕隋建業
述少驍銳，便弓馬。年十一時，有相者謂曰：「公子善自愛，後當位極人臣。」周武帝時，以父軍功，起家拜開府。述性謹密，大塚宰宇文護甚愛之，以本官領護親信。及武帝親總萬機，召為左宮伯，累遷英果中大夫，賜爵博陵郡公，改封濮陽郡公。尉遲迥作亂，述以行軍總管從韋孝寬擊之，破迥將李雋軍於懷州，又與諸將破尉惇于永平橋。以功超拜上柱國，進爵「褒國公」。

開皇初拜右衛大將軍。平陳之役，以行軍總管自六合而濟。時韓擒虎、賀若弼兩軍趣丹陽，述據石頭以為聲援。陳後主既擒，而蕭瓛、蕭岩據東吳地。述領行軍總管元契、張默言等討之，落叢公燕榮以舟師自東海至，亦受述節度，於是吳會悉平。以功授子化及為開府，徙拜安州總管。時晉王廣鎮揚州，甚善於述，奏為壽州總管。王時陰有奪宗之志，請計於述。述曰：「太子勇失愛已久。大王才能蓋世，數經將領，主上之與內宮，咸所鍾愛，四海之望，實歸大王。然廢立國家大事，能移主上者，唯楊素耳。移素謀者，唯其弟約。述雅知約，請朝京師，與約共圖廢立。」晉王大悅，多齎金寶，資述入關。述數請約，盛陳器玩，與之酣暢，因共博戲，每陽不勝，輸所將金寶。約所得既多，稍以謝述。述因曰：「此晉王賜述，令與公為歡。」約大驚曰：「何為者？」述因為王申意。約然其說，退言於素，亦從之。於是晉王與述情好益密，命述子士及尚南陽公主，後賞賜不可勝計。及晉王為皇太子，以述為左衛率。舊令，率官第四品，以述素貴，遂進率品第三，其見重如此。

## 饞諛伴君
煬帝嗣位，拜左衛大將軍，參掌武官選事。後改封「許國公」，尋加開府儀同三司，每冬正朝會，輒給鼓吹一部。從幸榆林，時鐵勒契弊歌稜攻敗吐谷渾。其部攜散，遂遣使請降，求救。帝令述以兵撫納降附。吐谷渾見述擁強兵，懼不敢降，遂西遁。述追至曼頭城，攻拔之。乘勝至赤水城，復拔之。其餘黨走屯丘尼川，進擊，大破之，獲其王公、尚書、將軍二百人。渾主南走雪山，其故地皆空，帝大悅。

明年，從帝西巡至金山，登燕支，述每為斥候。時渾賊復寇張掖，述進擊走之。還至江都宮，敕述與蘇威常典選舉，參預朝政。述時貴重，委任與威等，其親愛則過之。帝所得遠方貢獻及四時口味，輒見班賜，中使相望於道。述善於供奉，俯仰折旋，容止便辟，宿衛咸取則焉。又有巧思，凡所裝飾，皆出人意表。數以奇服異物進宮掖，由是帝彌悅焉。言無不從，勢傾朝廷。左衛將軍張瑾與述連官，嘗有評議，偶不中意，述張目瞋之，瑾惶懼而走。文武百僚莫敢違忤。

述性貪鄙，知人有珍異物，必求取，富商大賈及隴右諸胡子弟，皆接以恩意，呼之為兒。由是競加饋遺，金寶累積。後庭曳羅綺者甚眾，家僮千餘人，皆控良馬，被服金玉。及征高句麗，述為扶餘道軍將，臨發，帝謂曰：「禮，七十者行役以婦人從，公宜以家累自隨。古稱婦人不入軍，謂臨戰時耳。至軍壘間，無所傷也。項籍虞兮，即其故事。」述與九軍至鴨綠江，糧盡，議欲班師。諸將多異同，述又不測帝意。會乙支文德來詣其營，述先與于仲文俱奉密旨，令誘執文德。既而緩縱，文德逃歸，述內不自安，遂與諸將渡水追之。時文德見述軍中多饑色，欲疲述眾，每鬥便北。述一日中七戰皆捷，既恃驟勝，又內逼群議，遂進，東濟薩水，去平壤三十里，因山為營。文德復遣使偽降，請述曰：「若旋師者，當奉高元朝行在所。」述見士卒疲弊，不可復戰，又平壤險固，卒難致力，遂因其詐而還。眾半濟，賊擊後軍。於是大潰不可禁止，九軍敗績，一日一夜，還至鴨綠江，行四百五十里。初度遼，九軍三十萬五千人，及還至遼東城，唯二千七百人。帝怒，除其名。明年，帝又事遼東，復述官爵，待之如初。從至遼東，與將軍楊義臣率兵復臨鴨綠江。會楊玄感作亂，帝召述馳驛討玄感。時玄感逼東都，聞述軍至，西遁將圖關中。述與刑部尚書衛玄、右驍衛大將軍來護兒、武衛將軍屈突通等躡之。至閿鄉皇天原，與玄感相及，斬其首，傳行在所。復從東征，至懷遠而還。

## 南巡身歿
突厥之圍雁門也，煬帝大懼，述請潰圍而出。來護兒及樊子蓋並固諫，帝乃止。及圍解，次太原，議者多勸帝還京師，帝有難色。述奏曰：「從官妻子多在東都，請便道向洛陽，自潼關入。」帝從之。尋至東都，又觀望帝意，勸幸江都宮。

述至江都遇疾，及疾篤，帝令中使相望於第，謂述有何言。述曰：「願陛下一能降臨。」帝遣司宮魏氏謂曰：「公危篤，朕憚相煩動。必有言，可陳也。」述流涕曰：「臣子化及，早預籓邸，願陛下哀憐之。士及夙蒙天恩，亦堪驅策。臣死後，智及不可久留，願早除之，望不破門戶。」魏氏返命，隱其言，因詭對曰：「述唯憶陛下耳。」帝泫然曰：「述憶我耶？」將親臨之，宮人百僚諫乃止。及薨，帝為廢朝，贈司徒、尚書令、十郡太守，班劍四十人，轀輬車，前後部鼓吹，諡曰「**恭**」。詔黃門侍郎裴矩祭乙太牢，鴻臚監護喪事。

## 引據
*〔唐〕李延壽著《北史卷七十九》
*

分類:隋列傳
烏里揚諾夫

* 蘇聯人民委員會主席，請閱**[[弗拉基米爾·伊里奇·烏里揚諾夫]]**
* 俄羅斯革命黨人、列寧之兄，請閱**[[亞歷山大·伊里奇·烏里揚諾夫]]**
* 蘇聯優伶，請閱**[[米哈伊爾·烏里揚諾夫]]**
陳詩聖

**陳詩聖**，福建永春人，後僑居馬來西亞柔佛居鑾。民國二十五年生。

嘗長居鑾中華中學，次當第十三代。自西元一九八一年視事，凡十有六載。在事期間，確立獨中章程，遵董總之教典，以維中華文脈；廣募錢財以修校舍，擴招生徒至三千之眾。由是，鑾中遂躋身馬來西亞三大華校之列，聲名鵲起。

一九九六年，致仕，遜其位於林廷澤。身退，心不離校，復入董事部，襄理校務，於教育之功，未嘗稍歇。

二〇一三年冬十二月，忽遭車禍而歿，年七十有七。時人哀之。
儒略二世

**儒略二世** ，諱**焦利阿諾**，姓**德拉·羅韋雷氏**。熱那亞人，教宗西斯篤四世兄子也。生於西元一四四三年十二月五日。一四七一年十二月，冊為樞機，累遷阿維尼翁、芒德、薩比娜、博洛尼亞與奧斯蒂亞大主教。一五零三年十月，庇護三世崩。十一月，樞機團議推羅氏為教宗，及即位，教廷上尊號曰「儒略二世」。先是，波吉亞氏為教宗，優寵家人，子女切薩雷、盧克雷齊亞輩相率用事。切薩雷起自神職，累擢至樞機，尤專名勢，遂還俗，尚法蘭西宗室女。切薩雷好立威，托庇於教宗，恣其智數，助父援引朋黨，多鴆殺異己，以逞強戾，諸樞機外曲諂附，內實忿不平。儒略疾惡波吉亞之深險，不欲使久掌教廷，每乘隙沮抑，為其所忌，仕宦不顯，竟結怨愈深，出避各國寄食，棲延數年還，負謀略而鬱鬱不得志。迨教宗波吉亞氏崩，中外懷異圖，儒略知切薩雷輕躁趨利，故微洩和解意，使波吉亞樞機得聞之。儒略因厚相贈結切薩雷，勸擁己，許諾將重用，切薩雷言於其黨，眾皆從之，遂奉儒略襲教宗。儒略既掌教，不附波吉亞者咸望風歸心，儒略納之，謀除波吉亞黨益甚。頃之，乃以切薩雷弄權為名，敕令親信里亞里奧等率衛隊內應，遽收捕切薩雷等，付監所拷鞫。時波吉亞黨旦夕黜免，籍其羅馬涅封地，並流切薩雷於西班牙，於是儒略威權震於教廷，樞機總己聽命焉。儒略雅好結文苑，無所不傾其交，方術藝人米高安哲羅、拉斐爾等，尤見親而敬。嫻將略，勤諳邊事，置瑞士近衛，專扈宗座，時論以教宗頗英武云。一五零八年，儒略遣使請盟奧地利、西班牙、法蘭西，會諸國於康布雷，率之與威尼斯合戰，大破之，威尼斯引餘兵去。一五一三年二月，疾篤，廿一日，崩，年六十九，樞機美第奇繼立。

## 引據

分類:梵蒂岡史
分類:教宗本紀
奧克蘭

奧克蘭（英語：Auckland），乃南洋紐西蘭國之大邑，居北島之北，環汪洋，商賈之中心，民眾一百五十萬有餘。兩港通航，商旅不絕。

其港灣寬闊，居民善駕舟，故有“帆之都”之美譽。

## 歷史
初時，毛利人聚居於此，利此地水草豐美而物利以魚獵耕種。

公元一八四零年，英人尉官威廉·霍布森同毛利人立約，以六英鎊購此地。

次年，立為紐西蘭國之國都，直至廿六年後惠靈頓取而代之。

## 地理
東臨太平洋，西倚塔斯曼海，水氣充足，宜人居住。

城中火山五十有於，丘陵棋布，尤以伊甸山最負盛名。

## 景點
天空塔 (Sky tower)  高三百二十八公尺，乃南半球之首等建築。

奧克蘭戰爭紀念博物館 （Auckland War Memorial Museum）乃英人為紀念歐戰終戰，於公元一九二九年所建之新古典建築。

伊甸山 （Mt Eden）火山崩裂所成，今可登高而上，一覽綺麗風光。
背心

**背心**者，無袖無領之衣也。亦作男子之褻衣，常為素白。

魏晉時裲襠，源於漢裲襠鎧。宋起，謂之背心，義「當背當心」，當通擋。今凡無袖衣，咸稱「背心」。英國者，尤以汗衫時，謂之「維斯特」；澳大利亞、紐西蘭者，俱稱「辛格列特」；印度次大陸者，謂之「跋尼延」；菲律賓者，無袖汗衫謂之「桑多」。
紐西蘭國防軍

**紐西蘭國防軍**紐西蘭之官軍也。立於西元一九零九年，為保紐國國安。今有三軍：陸、海、空。

兵勇僅八千人，後備三千有余，年餉五億紐幣。

## 歷史
### 第一次世界大戰
西元一九一四年七月，天下大亂，英國宣戰於德，史家謂之第一次世界大戰。澳紐兩國發兵既從，與英同袍，曰澳新軍團。

八月，征太平洋上德領薩摩亞島，德兵自知不敵，乃不戰而降。

翌年，奧斯曼從同盟國，斷英法經黑海供俄羅斯之甲兵，英人為解俄燃眉之急，以英將邱吉爾為統帥，水師相助，澳新軍團主力，於二月登陸奧斯曼之加利波里半島。奧斯曼人借山溪之利，眾士上下一心，拒英師於城池以外。英聯軍見久攻不下，次年一月敗走，紐國折損甚眾，達一萬五千之甲兵。

今澳紐兩國，立登陸之日為「澳紐軍團日」，共頌手足之情，為表同胞手足，懷捐軀之英靈。
### 第二次世界大戰
歐陸休戰二十載後，法西斯黨寇尋釁各處。

一九三九年九月，納粹德國閃擊波蘭，西歐戰端遂開，紐國盡同盟之義務，從英再征。義大利欲稱霸地中海，六月圍馬爾他、至九月揮師入埃及、十月攻希臘，紐國遣第二師之萬人甲兵，赴歐參戰，日邁遠征，破敵凱旋，尤毛利勁旅盡皆披靡。

十二月，水師大敗德艦施佩伯爵號於南美拉普拉塔河口。

一九四一年十二月八日，日本擊美利堅太平洋艦隊於珍珠港，宣戰西洋諸國，兵鋒盛於南洋，紐國亦危，急募兵自保。
### 韓戰
一九五零年，北韓金日成為一統朝鮮半島，與蘇合謀，出師南侵，時歐美諸國號為聯合國軍，紐國亦從，遣火器營千余兵甲協韓克敵。

### 越戰
一九六四年，越南戰起，紐國響應盟國抗擊共產南侵之號召，遣火器營醫官抗戰。
### 其他戰端
為保無疆之休，萬國同心，紐國亦從兵赴東帝汶、阿富汗、伊拉克，討暴殄之逆賊。

## 陸軍
紐國陸軍有壯士五千人，戰車NZLAV型七十三輛，澳國裝甲車四十輛。

火器營俱迫擊砲八十門、L119榴彈砲二十四門。

## 水師
紐國海軍現有驅逐艦二艘，澳造安札克級，名提哈卡（F77）與提媽那（F111）。

荷蘭造多用途船坎特伯雷號。

另有韓國造補給艦奧特亞羅瓦號，具破冰之神威，可赴極地至寒之地，保糧草充足。

## 空軍
二十世紀九十年代，紐國鑑世界大勢趨和，遂廢空軍之戰機，僅存訓練、運輸、巡邏之機種，不能從戰。

現有義大利國造奧古斯塔AW109直升機。

美國造P-8反潛機，大力神運輸機，德克薩斯教練機，波音757客機，空中國王輕型飛機，海妖直升機。

歐洲造NH90直升機。
鄧禹

**鄧禹**字**仲華**，南陽新野人也。

## 輔劉起兵
年弱冠，能誦詩，受業長安。時光武亦遊學長安，禹年雖幼，而見光武知非常人，遂相親附。數年歸家。及漢兵起，更始立，豪傑多薦舉禹，禹不肯從。及聞光武安集河北，即杖策北渡，追及於鄴。光武見之甚歡，謂曰：『我得專封拜，生遠來，寧欲仕乎？』禹曰：『不願也。』光武曰：『即如是，何欲為？』禹曰：『但願明公威德加於四海，禹得效其尺寸，垂功名於竹帛耳。』光武笑，因留宿閑語。禹進說曰：『更始雖都關西，今山東未安，赤眉、青犢之屬，動以萬數，三輔假號，往往群聚。更始既未有所挫，而不自聽斷，諸將皆庸人屈起，志在財幣，爭用威力，朝夕自快而已，非有忠良明智，深慮遠圖，欲尊主安民者也。四方分崩離析，形勢可見。明公雖建藩輔之功，猶恐無所成立。於今之計，莫如延攬英雄，務悅民心，立高祖之業，救萬民之命。以公而慮天下，不足定也。』光武大悅，因令左右號禹曰鄧將軍。常宿止於中，與定計議。

王郎起河北，光武自薊至信都，使禹發奔命，得數千人，令自將之，別攻拔樂陽。從至廣阿，光武舍城樓上，披輿地圖，指示禹曰：『天下郡國如是，今始乃得其一。子前言以吾慮天下不足定，何也？』禹曰：『方今海內淆亂，人思明君，猶赤子之慕慈母。古之興者，在德薄厚，不以大小。』光武悅。時任使諸將，多訪於禹，禹每有所舉者，皆當其才，光武以為知人。使別將騎，與蓋延等擊銅馬於清陽。延等先至，戰不利，還保城，為賊所圍。禹遂進與戰，破之，生獲其大將。從光武追賊至蒲陽，連大克獲，北州略定。

及赤眉西入關，更始使定國上公王匡、襄邑王成丹、抗威將軍劉均及諸將，分據河東、弘農以拒之。赤眉眾大集，王匡等莫能當。光武籌赤眉必破長安，欲乘釁並關中，而方自事山東，未知所寄，以禹沈深有大度，故授以西討之略。乃拜為前將軍持節，中分麾下精兵二萬人，遣西入關，令自選偏裨以下可與俱者。於是以韓歆為軍師，李文、李春、程慮為祭酒，馮愔為積弩將軍，樊崇為驍騎將軍，宗歆為車騎將軍，鄧尋為建威將軍，耿訢為赤眉將軍，左於為軍師將軍，引而西。

## 鏖戰關中
建武元年正月，禹自箕關將入河東，河東都尉守關不開，禹攻十日，破之，獲輜重千餘乘。進圍安邑，數月未能下。更始大將軍樊參將數萬人，度大陽欲攻禹，禹遣諸將逆擊於解南，大破之，斬參首。於是王匡、成丹、劉均等合軍十餘萬，復共擊禹，禹軍不利，樊崇戰死。會日幕，戰罷，軍師韓歆及諸將見兵勢已摧，皆勸禹夜去，禹不聽。明日癸亥，匡等以六甲窮日不出，禹因得更理兵勒眾。明旦，匡悉軍出攻禹，禹令軍中無得妄動；既至營下，因傳發諸將鼓而並進，大破廣。匡等皆棄軍亡走，禹率輕騎急追，獲劉均及河東太守楊寶、持節中郎將弭韁，皆斬之，收得節六，印綬五百，兵器不可勝數，遂定河東。承制拜李文為河東太守，悉更置屬縣令長以鎮撫之。是月，光武即位於鄗，使使者持節拜禹為大司徒。策曰：『制詔前將軍禹：深執忠孝，與朕謀謨帷幄，決勝千里。孔子曰：「自吾有回，門人日親。」斬將破軍，平定山西，功效尤著。百姓不親，五品不訓，汝作司徒，敬敷五教，五教在寬。今遣奉車都尉授印綬，封為酂侯，食邑萬戶。敬之哉！』禹時年二十四。

遂渡汾陰河，入夏陽。更始中郎將左輔都尉公乘歙，引其眾十萬，與左馮翊兵共拒禹於衙，禹復破走之，而赤眉遂入長安。是時三輔連覆敗，赤眉所過殘賊，百姓不知所歸。聞禹乘勝獨克而師行有紀，皆望風相攜負以迎軍，降者日以千數，眾號百萬。禹所止輒停車住節，以勞來之，父老童稚，重發戴白，滿其車下，莫不感悅，於是名震關西。帝嘉之，數賜書褒美。

諸將豪傑皆勸禹徑攻長安。禹曰：『不然。』今吾眾雖多，能戰者少，前無可仰之積，後無轉饋之資。赤眉新拔長安，財富充實，鋒銳未可當也。夫盜賊群居，無終日之計，財谷雖多，變故萬端，寧能堅守者也？上郡、北地、安定三郡，土廣人稀，饒谷多畜，吾且休兵北道，就糧養士，以觀其弊，乃可圖也。』於是引軍北至栒邑。禹所到，擊破赤眉別將諸營保，郡邑皆開門歸附。西河太守宗育遣子奉檄降，禹遣詣京師。

帝以關中未定，而禹久不進兵，下敕曰：『司徒，堯也；亡賊，桀也。長安吏人，遑遑無所依歸。宜以時進討，鎮慰西京，系百姓之心。』禹猶執前意，乃分遣將軍別攻上郡諸縣，更征兵引谷，歸至大要。遣馮愔、宗歆守栒邑。二人爭權相攻，愔遂殺歆，因反擊禹，禹遣使以聞。帝問使人：『愔所親愛為誰？』對曰：『護軍黃防。』帝度愔、防不能久和，勢必相忤，因報禹曰：『縛馮愔者，必黃防也。』乃遣尚書宗廣持節降之。後月餘，防果執愔，將其眾歸罪。更始諸將王匡、胡殷等皆詣廣降，與共東歸。至安邑，道欲亡，廣悉斬之。愔至洛陽，赦不誅。

二年春，遣使者更封禹為「梁侯」，食四縣。時，赤眉西走扶風，禹乃南至長安，軍昆明池，大饗士卒。率諸將齋戒，擇吉日，修禮謁祠高廟，收十一帝神主，遣使奉詣京師，因循行園陵，為置吏士奉守焉。

禹引兵與延岑戰於藍田，不克，復就谷雲陽。漢中王劉嘉詣禹降。嘉相李寶倨慢無禮，禹斬之。寶弟收寶部曲擊禹，殺將軍耿訢。自馮愔反後，禹威稍損，又乏食，歸附者離散。而赤眉復還入長安，禹與戰，敗走，至高陵，軍士饑餓，皆食棗菜。帝乃征禹還，敕曰：『赤眉無谷，自當來東，吾折捶笞之，非諸將憂也。無得復妄進兵。』禹慚於受任而功不遂，數以饑卒僥戰，輒不利。三年春，與車騎將軍鄧弘擊赤眉，遂為所敗，眾皆死散。獨與二十四騎還詣宜陽，謝上大司徒、梁侯印綬。有詔歸侯印綬，數月，拜右將軍。延岑自敗於東陽，遂與秦豐合。四年春，復寇順陽間。遣禹護復漢將軍鄧曄、輔漢將軍於匡，擊破岑於鄧；追至武當，復破之。岑奔漢中，餘黨悉降。

## 居功自謙
十三年，天下平定，諸功臣皆增戶邑，定封禹為「高密侯」，食高密、昌安、夷安、淳於四縣。帝以禹功高，封弟寬為明親侯。其後左右將軍官罷，以特進奉朝請。禹內文明，篤行淳備，事母至孝。天下既定，常欲遠名勢，有子十三人，各使守一藝。修整閨門，教養子孫，皆可以為後世法。資用國邑，不修產利，帝益重之。中元元年，復行司徒事，從東巡狩，封泰山。

明帝嗣位，以禹先帝元功，拜為太傅，進見東向，甚見尊寵。居歲餘，寢疾，帝數自臨問，以子男二人為郎。永平元年，年五十七薨，謚曰「**元侯**」。

## 據
* 宋 范曄纂《後漢書·巻十六》

分類:漢列傳
魯實先

魯實先（公元一九一三年至一九七七年），諱祐昌，字實先，晚號靜農，行以字稱。湖南寧鄉人氏，嘗任國立臺灣師範大學國文學系教授，工於訓詁、古曆、《史記》等經學。父魯渭平。

## 平生
魯實先者，生於公元一千九百一十三年三月十二日，籍湖南長沙寧鄉道林。幼肄於湖南明德、大麓中學，後因校命退學，返里延師，自購「四史」肆讀，數載間畢廿四史。至公元一千九百二十八年，師從周渭舫於花明樓，專攻經史。隨父宦遊杭城，遍覽文瀾閣《四庫全書》。公元一千九百四十年，撰《史記會注考證駁議》，駁日本學者瀧川龜太郎《史記會注考證》之疑義謬妄，書成由郭沫若作序。楊樹達大加賞識，稱實先「超越前儒，古今獨步」，薦之於復旦大學中文系主任陳子展。公元一千九百四十二年，年二十九，入復旦任教授，時人稱「娃娃教授」。公元一千九百四十六年，實先出任鄉里靳江中學校長。

## 著
*《史记會證考證駁意》
*《史記廣著》
*《文字析意》
*《殷歷譜糾譎》
*《卜辭姓氏通譯》

## 後學
*許錟輝
*蔡信發
*陳廖安

## 據
少女與戰車

少女與戰車，乃公元二零一二年見世之日本動畫也。

此有一界，視甲礮車道與花道、茶道等技藝同列，皆謂之大和撫子之技。各校皆建於巨艦之上，自成自給自足之城。

西住美穗惡甲礮車，故轉至無甲礮車道之縣立大洗女子學園。未料初至該校，即為校之統領角谷杏所召。統領遂以威逼之勢，迫美穗研習甲礮車，令其揖讓昇堂，出征天下大會。

是隊所聚諸人，皆性格特異：花道世家之名媛五十鈴華，慕愛追歡之武部沙織，流連甲礮車樂此不疲之秋山優花里，晨昏難寤之才女冷泉麻子。美穗欲與友度歡愉之校之韶光，未知其願能否遂？
呂惠卿

**呂惠卿**，字**吉甫**，泉州人也。

## 贊襄變法
嘉祐二年，惠卿起進士，爲眞州推官。秩滿入都，見王安石，論經義，意多合，遂定交。熙寧初，安石爲政，惠卿方編校集賢書籍，安石言於宋神宗曰：「惠卿之賢，豈特今人，雖前世儒者未易比也。學先王之道而能用者，獨惠卿而已。」及設置三司條例司，以爲檢詳文字，事無大小必謀之，凡所建請章奏皆其筆。擢太子中允、崇政殿説書、集賢校理，判司農寺。

司馬光諫神宗曰：「惠卿憸巧非佳士，使安石負謗於中外者皆其所爲。安石賢而愎，不閑世務，惠卿爲之謀主，而安石力行之，故天下並指爲姦邪。近者進擢不次，大不厭衆心。」神宗曰：「惠卿進對明辨，亦似美才。」光曰：「惠卿誠文學辨慧，然用心不正，願陛下徐察之。江充、李訓若無才，何以能動人主？」神宗默然。光又貽書安石曰：「諂諛之士，於公今日誠有順適之快，一旦失勢，將必賣公自售矣。」安石不悅。

會惠卿以父喪去，服除，召爲天章閣侍講，同修起居注，進知制誥，判國子監，與安石子王雱同修《三經新義》。又知諫院，爲翰林學士。安石求去，惠卿使其黨變姓名，日投匭上書留之。安石力薦惠卿爲參知政事，惠卿懼安石去，新法必搖，作書遍遺監司、郡守，使陳利害。又從容白帝下詔，言終不以吏違法之故，爲之廢法。故安石之政，守之益堅。議罷制科，馮京爭之不得。

## 齟齬安石
惠卿弟升卿無學術，引爲侍講。又用弟和卿計，制五等丁産簿，使民自供首實，尺椽寸土，檢括無遺，至鷄豚亦遍抄之。隱匿者許告，而以貲三之一充賞，民不勝其困。又因保甲正長給散靑苗，使結甲赴官，不遺一人，上下騷動。

鄭俠疎惠卿朋姦壅蔽，惠卿怒，又惡馮京異己，而安石弟安國惡惠卿姦諂，面辱之。於是乘勢並陷三人，皆獲罪，安石以安國之故，始有隙。惠卿既叛安石，凡可以譖王氏者無不爲。韓絳爲相不能制，請復用安石。安石至，猶與共事。御史蔡承禧論其惡，鄧綰又言其兄弟強借秀州富民錢買田，出知陳州。久之，以資政殿學士知延州。

## 治飭地方
初，陝西縁邊漢蕃兵各自爲軍，毎戰則以蕃部爲先鋒，而漢兵城守，伺便乃出戰。惠卿始合之爲一，先搜補守兵而出其選以戰，隨屯置將，具條約上之，邊人及議者多言不可。路都監髙永亨，老將也，爭之力，奏斥之。蕃部屈全乜將入寇，惠卿以近世帥臣多養威持重，乃將牙兵按邊，啓師於東郊，遂趨綏德，抵無定河，歴十有八日而還。

俄丁母憂，詔於本奉外特給五萬，惠卿更請添支萬五千，御史劾之，將下揚州取奉歴，神宗曰：「惠卿固貪冒，然嘗爲執政，治之傷體，姑責以義可也。」但削其誤奉，惠卿猶自辨，御史又論其方居喪，不應有言，詔勿問。

元豐五年，加大學士、知太原府。入見，將使仍鎭鄜延。惠卿曰：「陝西之師，非唯不可以攻，亦不可以守，要在大爲形勢而已。」神宗曰：「如惠卿言，是爲陝西可棄也，豈宜委以邊事？」數其輕躁矯誣之罪，斥知單州，明年復知太原。哲宗即位，敕疆吏勿侵擾外界。惠卿遣歩騎二萬襲夏人於聚星泊，斬首六百級，夏人遂寇鄜延。

## 不復入朝
元祐初，惠卿知不容於時，懇求散地。由是右司諫蘇轍條奏曰：「惠卿懷張湯之辨詐，有盧杞之姦邪，詭變多端，敢行非度。王安石強佷傲誕，於吏事宜無所知，惠卿指擿教導，以濟其惡。又興起大獄，欲株連蔓引，塗汙公卿。賴先帝仁聖，毎事裁抑，不然，安常守道之士無噍類矣。安石於惠卿有卵翼之恩，父師之義。方其求進則膠固爲一，及勢力相軋，化爲敵仇，發其私書，不遺餘力。犬彘之所不爲，而惠卿爲之。昔呂布事丁原則殺丁原，事董卓則殺董卓；劉牢之事王恭則反王恭，事司馬元顯則反元顯，故曹操、桓玄終畏而誅之。如惠卿之惡，縱未正典刑，猶當投畀四裔，以禦魑魅。」中丞劉摯數其五罪，以爲大惡。乃貶爲光祿卿、分司南京。再責建寧軍節度副使、建州安置。中書舍人蘇軾當制，備載其罪於訓詞，天下傳訟稱快焉。

紹聖中，復資政殿學士、知大名府，加觀文殿學士、知延州。夏人復入寇，將以全師圍延安，惠卿修米脂諸砦以備。寇至，欲攻則城不可近，欲掠則野無所得，欲戰則諸將按兵不動，欲南則懼腹背受敵，留二日即拔柵去，遂陷金明。惠卿求詣闕，不許，以築威戎、威羌城，加銀靑光祿大夫，拜保寧、武勝兩軍節度使。

徽宗立，易節鎭南。因曾布有宿憾，徙爲杭州，而用范純粹帥延，治其上功罔冒事，奪節度。布去位，授武昌節度使、知大名。數歳，又以上表引喩失當，還爲銀靑光祿大夫，令致仕。崇寧五年，起爲觀文殿學士、知杭州。坐其子淵聞妖人張懷素言不告，淵配沙門島，惠卿責祁州團練副使，安置宣州，再移廬州。政和元年，以觀文殿學士、醴泉觀使致仕。旋卒，贈開府儀同三司。

## 據
* 元 脫脫等纂《宋史/巻四百七十一》

分類:宋列傳
新北市立文山國民中學

**新北市立文山國民中學**，略云**文山國中**、**文中**，在中華民國新北市新店區，立於民國三十五年四月一日，首任校長李煙全，今則為黃美娟。

## 史
原為日治時代「台北師範附屬小學新店分教場」，後改為「新店尋常小學校」舊址，於民國三十五年創校。另外，因學校之所在，其校門前道路名為「文中路」，學校所在之里名為「文中里」。

### 歷任校長
#李煙全
#李振雲
#梅志潔
#宋金印
#王克佐
#何維孝
#楊志華
#陳慶明
#陳政雄
#陳禮崗
#彭敏松
#方寶全
#陳忠明
#黃美娟
#孫美萍（在任）

### 建築
*文碧樓（共5層樓）
*敬業樓（共5層樓）
*凌碧樓（共5層樓）
*綜合大樓（共6層樓）
*工藝大樓（共2層樓）

## 據


## 他典
*新北市立文山國民中學
長沙市第二十一中學

**長沙市第二十一中學**者，中等學堂也，位湖南省長沙市，肇於西元一九五七年。原址南門外掃把塘，一九六零年遷赤岡衝，越年定舍雨花亭。今有生凡三千餘，佔地四十畝。 

## 史
肇於西元一九五七年，原址長沙南門外掃把塘。

一九六十年，遷於赤岡衝。

越年，正定學舍雨花亭，初為全日制初級中學。

二零零三年，欽定湖南省重點中學。

二零一五年，與長沙市第一中學里深合宜，教分共、試考同步、師資互遣相與壽。

## 訓
訓曰儒雅、質樸、仁愛、融和，是焉雅樸仁和。
分類:長沙市中學
國立竹北高級中學

歲次壬申，國立陽明交大附中肇基於竹北之地，初為臺灣省所建，迨精省既成，改隸國家。其制三載，綜合學理與術科，博授群才，陶鑄俊彥，後陽明交大邀竹北高中改隸陽明交大，此成陽明交大附中。  

校地枕豆子埔溪之濱，襟帶竹北車站，鄰近台元科技園區，形勢優越，文教興隆。斯學府自創建以來，弦歌不輟，桃李盈門，譽播遐邇。

## 概要
歲在壬申，仲夏之月，臺灣省立竹北高級中學奠基肇建。初設六班，其四為普通科，一為資訊科，一為商業經營科，男女學子凡三百一十四人。初則借縣立六家國民中學舍肄業，以展宏猷。及至己卯，精省政成，遂更名為國立竹北高級中學，改隸中央，學制益嚴。  

丁亥之歲，學府乃立校史館，復建「明仁游泳池」，以表德彰義。蓋緣丙子十有一月癸巳日，竹北學子王明仁，挺身投清華相思湖，赴險以救溺女，而竟殉焉。斯舉大節，義風長存，遂名其池，以垂不朽。  

辛丑，普通科增設雙語實驗班，是為竹苗地區公立高中首創，庠序自茲擴展，生徒受益愈深。  

癸卯，乃創國立清華大學竹北高中校友會，以敦睦同門，聯繫情誼，光大校譽。  

甲辰孟春十八日，校務會議議改隸國立陽明交通大學附屬，舉座皆從，遂組專責小組，以踐程序。至四月己丑晦日，與陽明交大訂盟立約，改隸案正式納入法制規程。十月癸未，臨時校務會議復議之，案成，從之，遂定改制之期於乙巳之歲，俾更名為「國立陽明交通大學附屬竹北高級中等學校」，學府之名更煥，聲望益隆矣。
政壇旋風

《**政壇旋風**》，韓國劇集也，二〇二四年六月廿八日見映於網飛。金容完導演，樸慶秀監督之。

## 人物
凡一部，集十二，敘韓府院黨爭之事。
### 東昊一黨
;樸東昊
:優伶：薛景求
:男子，自由黨人、大韓民國總統。任智數，毅而善斷。
:前國務總理，以總統張日俊濫刑，鴆之，遂代其任。
;崔妍淑
:優伶：金美淑
:女子，自由黨人、總統秘書室長。
;徐正妍
:優伶：林世美
:東昊友奇泰（優伶：樸敬燦）女弟，授機要秘書。
;李長錫
:優伶：全裴修
:男子，東昊舊友，授首爾地檢檢察長。
### 秀珍一黨
;鄭秀珍
:優伶：金喜愛
:女子，自由黨人，授國務總理。險妒容媚，譖害東昊等甚眾。
:前副總理，及日俊大漸，乃弒之，欲求稱制。
:其夫曰韓氏憫浩（優伶：李海英），南山基金代表。
;張日俊
:優伶：金洪發
:男子，自由黨揆、前總統。知人待士，而內多嫌忌。
:有妻曰劉氏正美（優伶：吳敏愛），子賢洙（優伶：樸正杓）。
;李萬吉
:優伶：康相元
:男子，秀珍之秘書。
;鄭弼圭
:優伶：鄭海均
:男子，秀珍從兄，授首爾地檢次長。
### 諸人
;姜會長
:優伶：樸根瀅
:男子，財閥也，大津集團會長。
:長子尚雲（優伶：金永敏），授副會長。次子尚進（優伶：崔成宰）
;趙尚天
:優伶：張光
:男子，北韓裔，保守黨揆，日謀總統之位。
;樸昌植
:優伶：金宗九
:男子，自由黨元老，日謀總統之位。

## 引據

分類:大韓民國電視劇
方孝孺

**方孝孺**字**希直**，寧海人也。

## 道德莊士

及從宋濂學，濂門下知名士皆出其下。孝孺顧末視文藝，恒以明王道、致太平為己任。嘗臥病，絕糧，家人以告，笑曰：「古人三旬九食，貧豈獨我哉！」父克勤坐「空印事」誅，扶喪歸葬，哀動行路。既免喪，復從濂卒業。洪武十五年，以吳沈、揭樞薦，召見。明太祖喜其舉止端整，謂皇太子標曰：「此莊士，當老其才。」禮遣還。後為仇家所連，逮至京。太祖見其名，釋之。二十五年，又以薦召至。太祖曰：「今非用孝孺時。」除漢中教授，日與諸生講學不倦。蜀獻王聞其賢，聘為世子師。每見，陳說道德。王尊以殊禮，名其讀書之廬曰「正學」。

## 帝師匡輔
皇太孫允炆即位，召為翰林侍講。明年遷侍講學士，國家大政事輒咨之。帝好讀書，每有疑，即召使講解。臨朝奏事，臣僚面議可否，或命孝孺就扆前批答。時修《太祖實錄》及《類要》諸書，孝孺皆為總裁。更定官制，孝孺改文學博士。燕王反，廷議討之，詔檄皆出其手。

建文三年，燕兵掠大名。燕王聞齊、黃已竄，致書請罷盛庸、吳傑、平安兵。孝孺建議曰：「燕兵久頓大名，天暑雨，當不戰自疲。急令遼東諸將入山海關攻永平；真定諸將渡盧溝搗北平，彼必歸救。我以大兵躡其後，可成擒也。今其奏事適至，宜且與報書，往返逾月，使其將士心懈。我謀定勢合，進而蹴之，不難矣。」帝以為然。命孝孺草詔，遣大理寺少卿薛嵓馳報燕，盡赦燕罪，使罷兵歸藩。又為宣諭數千言授嵓，持至燕軍中，密散諸將士。比至，嵓匿宣諭不敢出，燕王亦不奉詔。五月，吳傑、平安、盛庸發兵擾燕餉道。燕王復遣指揮武勝上書，伸前請，帝將許之，孝孺曰：「兵罷，不可復聚，願毋為所惑。」帝乃誅勝以絕燕。未幾，燕兵掠沛縣，燒糧艘。時河北師老無功，而德州又饋餉道絕，孝孺深以為憂。以燕世子仁厚，其弟高煦狡譎，有寵於燕王，嘗欲奪嫡，謀以計間之，使內亂。乃建議白帝：「遣錦衣衛千戶張安賫璽書往北平，賜世子高熾」。世子得書不啟封，並安送燕軍前，間不得行。

## 族誅盡忠

明年五月，燕兵至江北，帝下詔征四方兵。孝孺曰：「事急矣！遣人許以割地，稽延數日，東南募兵漸集。北軍不長舟楫，決戰江上，勝負未可知也。」帝遣慶成郡主往燕軍，陳其說，燕王不聽。帝命諸將集舟師江上，而陳瑄以戰艦降燕，燕兵遂渡江。時六月乙卯也。帝憂懼，或勸他幸，圖興復。孝孺力請守京師以待援兵，即事不濟，當死社稷。乙丑，金川門啟，燕兵入，帝亡。是日，孝孺被執下獄。

先是，燕王發北平，姚廣孝以孝孺為托，曰：「城下之日，彼必不降，幸勿殺之。殺孝孺，天下讀書種子絕矣。」燕王頷之。至是欲使草詔，召至，悲慟聲徹殿陛。燕王降榻，勞曰：「先生毋自苦，予欲法周公輔成王耳。」孝孺曰：「成王安在？」燕王曰：「彼自焚死。」孝孺曰：「何不立成王之子？」燕王曰：「國賴長君。」孝孺曰：「何不立成王之弟？」燕王曰：「此朕家事。」顧左右授筆劄，曰：「詔天下，非先生草不可」孝孺投筆於地，且哭且罵曰：「死即死耳，詔不可草。」燕王怒，命磔諸市。孝孺慨然就死，作絕命詞曰：「天降亂離兮孰知其由，奸臣得計兮謀國用猶。忠臣發憤兮血淚交流，以此殉君兮抑又何求？鳴呼哀哉兮庶不我尤！」時年四十五。孝孺之死，宗族親友前後坐誅者數百人。其門人德慶侯廖永忠之孫鏞與其弟銘，檢遺骸瘞聚寶門外山上。

## 出典

*〔清〕張廷玉等著《明史卷一百四十一》

分類:明列傳
香港人

**香港人**者，有土著，有僑寓。僑寓者，凡七載以上，皆入其籍，中外不問。

其俗頗存嶺南舊風，冠婚喪祭，多循古禮。然亦能納泰西之新學，務實而尚變通。其風氣與日韓之民頗類。民多信鬼神，好術數，若祭祀祖先、卜地相宅之事，至今弗衰。

分類:香港
孤影用膳

《**孤影用膳**》，臺灣電視劇也；公共電視文化事業基金會作。胡宇威、李玲葦、姚以緹、廖苡喬主演。

分類:公視電視劇
莊群施

**莊群施**者，馬來西亞之華人歌姬也。

一九八六年二月六日，生於玻璃市加央。童時，群施嘗異歌之，八歲為雅歌童星也。

二千年，與王雪晶、邱燕妮、陳金燕，並曰「四女」。

二〇二三年十一月廿八日，腦動脈瘤破而卒，時年卅七。
李固

**李固**字**子堅**，漢中人，司徒合之子也。

## 治世賢輔
固貌狀有奇表，鼎角匿犀，足履龜文。少好學，常步行尋師，不遠千里。遂究覽墳籍，結交英賢，四方有志之士，多慕其風而來學。京師鹹歎曰：「是復為李公矣。」司隸﹑益州並命郡舉孝廉，辟司空掾，皆不就。陽嘉二年，有地動﹑山崩﹑天火之異，公卿舉固對策，詔又特問當世之敝，為政所宜。時漢順帝覽其對，多所納用，實時出阿母還弟捨，諸常侍悉叩頭謝罪，朝廷肅然。

以固為議郎。而阿母宦者疾固言直，因詐飛章以陷其罪，事從中下。大司農黃尚等請之於大將軍梁商，又僕射黃瓊救明固事，久乃得拜議郎。出為廣漢雒令，至白水關，解印綬，還漢中，杜門不交人事。歲中，梁商請為從事中郎。商以梁皇后父輔政，而柔和自守，不能有所整裁，下權日重。永和中，荊州盜賊起，彌年不定，乃以固為荊州刺史。固到，遣吏勞問境內，赦寇盜前釁，與之更始。於是賊帥夏密等斂其魁黨六百餘人，自縛歸首。固皆原之，遣還，使自相招集，開示威法。半歲閒，余類悉降，州內清平。

上奏南陽太守高賜等臧穢。賜等懼罪，遂共重賂大將軍梁冀，冀為千里移檄，而固持之愈急。冀遂令徙固為太山太守。時太山盜賊屯聚歷年，郡兵常千人，追討不能制。固到，悉罷遣歸農，但選留任戰者百餘人，以恩信招誘之。未滿歲，賊皆弭散，遷將作大匠。先是周舉等八使案察天下，多所劾奏，其中並是宦者親屬，輒為請乞，詔遂令勿考。又舊任三府選令史，光祿試尚書郎，時皆特拜，不復選試。固乃與廷尉吳雄上疏，以為八使所糾，宜急誅罰，選舉署置，可歸有司。順帝感其言，乃更下免八使所舉刺史、二千石，自是稀復特拜，切責三公，明加考察，朝廷稱善。乃復與光祿勳劉宣上言：「自頃選舉牧守，多非其人，至行無道，侵害百姓。又宜止盤遊，專心庶政。」順帝納其言，於是下詔諸州劾奏守令以下，政有乖枉，遇人無惠者，免所居官；其奸穢重罪，收付詔獄。

## 屢忤權幸
沖帝即位，以固為太尉，與梁冀參錄尚書事。明年，順帝崩；梁太后以楊、徐盜賊盛強，恐驚擾致亂，使中常侍詔固等，欲須所征諸王侯到乃發喪。固對曰：「帝雖幼少，猶天下之父。今日崩亡，人神感動，豈有臣子反共掩匿乎？昔秦皇亡於沙丘，胡亥、趙高隱而不發，卒害扶蘇，以至亡國。近北鄉侯薨，閻后兄弟及江京等亦共掩秘，遂有孫程手刃之事。此天下大忌，不可之甚者也。」太后從之，即暮發喪。

固以清河王蒜年長有德，欲立之，謂梁冀曰：「今當立帝，宜擇長年高明有德，任親政事者，願將軍審詳大計，察周、霍之立文、宣，戒鄧、閻之利幼弱。」冀不從，乃立樂安王子纘，年八歲，是為質帝。時沖帝將北卜山陵，固乃議曰：「今處處寇賊，軍興用費加倍，新創憲陵，賦發非一。帝尚幼小，可起陵於憲陵塋內，依康陵制度，其於役費三分減一。」乃從固議。時太后以比遭不造，委任宰輔，固所匡正，每輒從用，其黃門宦者一皆斥遣，天下鹹望遂平，而梁冀猜專，每相忌疾。

初，順帝時諸所除官，多不以次，及固在事，奏免百餘人。此等既怨，又希望冀旨，遂共作飛章虛誣固罪。冀以奏太后，使下其事，太后不聽，得免。冀忌帝聰慧，恐為後患，遂令左右進鴆。帝苦煩甚，使促召固。固入，前問：「陛下得患所由？」帝尚能言，曰：「食餅，今腹中悶，得水尚可活。」時冀亦在側，曰：「恐吐，不可飲水。」語未絕而崩。固伏屍號哭，推舉侍醫，冀慮其事洩，大惡之。

## 骨鯁死節
因議立嗣，固引司徒胡廣、司空趙戒，先與冀書曰：「天下不幸，仍遭大憂。皇太后聖德當朝，攝統萬機，明將軍體履忠孝，憂存社稷，而頻年之閒，國祚三絕。今當立帝，天下重器，誠知太后垂心，將軍勞慮，詳擇其人，務存聖明。然愚情眷眷，竊獨有懷。遠尋先世廢立舊儀，近見國家踐祚前事，未嘗不詢訪公卿，廣求腢議，令上應天心，下合觿望。且永初以來，政事多謬，地震宮廟，彗星竟天，誠是將軍用情之日。傳曰：『以天下與人易，為天下得人難。』昔昌邑之立，昏亂日滋，霍光憂愧發憤，悔之折骨。自非博陸忠勇，延年奮發，大漢之祀，幾將傾矣。至憂至重，可不熟慮！悠悠萬事，唯此為大。國之興衰，在此一舉。」

冀得書，乃召三公、中二千石、列侯大議所立。固、廣、戒及大鴻臚杜喬皆以為清河王蒜明德著聞，又屬最尊親，宜立為嗣。先是蠡吾侯志當取冀妹，時在京師，冀欲立之。觿論既異，憤憤不得意，而未有以相奪。中常侍曹騰等聞而夜往說冀曰：「將軍累世有椒房之親，秉攝萬機，賓客縱橫，多有過差。清河王嚴明，若果立，則將軍受禍不久矣。不如立蠡吾侯，富貴可長保也。」冀然其言。明日重會公卿，冀意氣凶凶，而言辭激切。自胡廣、趙戒以下，莫不懾憚之。皆曰：「惟大將軍令。」而固獨與杜喬堅守本議。冀厲聲曰：「罷會。」固意既不從，猶望觿心可立，復以書勸冀。冀愈激怒，乃說太后先策免固，竟立蠡吾侯，是為桓帝。

後歲餘，甘陵劉文、魏郡劉鮪各謀立蒜為天子，梁冀因此誣固與文、鮪共為妖言，下獄。門生勃海王調貫械上書，證固之枉，河內趙承等數十人亦要鈇鍎詣闕通訴，太后明之，乃赦焉。及出獄，京師市裡皆稱萬歲。冀聞之大驚，畏固名德終為己害，乃更據奏前事，遂誅之，時年五十四。

## 據
* (宋) 范曄纂《後漢書·巻六十三》

分類:漢列傳
漢孝成皇后

**漢孝成皇后**，姓**趙氏**，長安人也。

## 生平

少屬陽阿公主家，學歌舞，號曰「飛燕」。漢成帝嘗微行出，過公主府，作樂。成帝見飛燕而悅之，召入宮，大幸。有女弟復召入，俱為婕妤，貴傾後宮。許后既廢，成帝欲立趙婕妤。皇太后嫌其所出微甚，難之。太后姊子淳于長為侍中，數往來傳語，得太后指，帝立封趙婕妤父臨為成陽侯。後月餘，乃立婕妤為皇后。追以長前白罷昌陵功，封為定陵侯。

皇后立，後寬少衰，而女弟絕幸，封昭儀。居昭陽舍，其中庭彤硃，而殿上髤漆，切皆銅沓黃金涂。白玉階，壁帶往往為黃金釭，函藍田璧，明珠、翠羽飾之，自後宮未嘗有焉。姊弟顓寵十餘年，卒皆無子。末年，定陶王來朝，王祖母傅太后私賂遺趙皇后、昭儀，定陶王竟為太子。

明年春，成帝薨，帝素強，無疾病。初，楚思王衍、梁王立來朝，明旦當辭去，上宿供張白虎殿。又欲拜左將軍孔光為丞相，已刻侯印書贊。昏夜平善，鄉晨，傅褲襪欲起，因失衣，不能言，晝漏上十刻而崩。民間歸罪趙昭儀，皇太后詔大司馬王莽、丞相孔光、大司空師丹曰：「皇帝暴崩，群眾讙嘩怪之。掖庭令輔等在後庭左右，侍燕迫近，雜與御史、丞相、廷尉治問皇帝起居發病狀。」趙昭儀自殺。哀帝即位，尊趙皇后為皇太后，封太后弟欽為新成侯，趙氏侯者凡二人。

哀帝薨，王莽復拜大司馬，白太后詔有司曰：「前皇太后與昭儀俱侍帷幄，姊弟專寵錮寢，執賊亂之謀，殘滅繼嗣以危宗廟，悖天犯祖，無為天下母之義。貶皇太后為孝成皇后，徙居北宮。」後月餘，復下詔曰：「皇后自知罪惡深大，朝請希闊，失婦道，無共養之禮，而有狼虎之毒，宗室所怨，海內之仇也，而尚在小君之位，誠非皇天之心。夫小不忍亂大謀，恩之所不能已者義之所割也。今廢皇后為庶人，就其園。」是日自殺，立十六年而薨。

## 引據
* (漢) 班固纂《漢書·巻九十七》
阮富仲

**阮富仲**，越南人也，越共故總書記也。幼家貧，性聰慧，時越法戰爭，缺衣少食，顛沛流離失所，然阮氏篤學不殆，嘗居寺廟勤讀，未嘗怨也。及長，入河內大學，赴蘇留學，後出仕，任雜誌編輯，投身革命，歷經抗法、抗美之戰，其人深沉有略，長於謀略，故屢獲提升。至二十一世紀初，拜總書記之位，執掌國柄。在任十餘載，勤政愛民，遁革新開發，奉竹子外交，國事煥然一新。二〇二四年，富仲年耋耋而卒，聲譽卓著，海內皆稱善也。
青色文學

《**青色文學**》，日本國動畫也。平成廿一年十月十日，見映於日視，至是歲十二月廿六日終幕。凡一部，話十二。

## 概述
劇集皆錄自名作，人或曰「正因名作，更顯青澀」，故得其謂矣。廿一年，以文士太宰治、坂口安吾、夏目漱石與芥川龍之介之著述改動畫而映。

## 要角
### 人間失格
;大庭葉藏
:聲優：堺雅人
:日財閥少子，畫師也。
:美容止，漁色，有外婦曰**恆子**、**志津子**、**美子**等。

;堀木
:聲優：高木涉
:葉藏友，報館之記者。

### 盛開櫻林下
;繁丸
:聲優：堺雅人
:盜賊也，伉健魁大，豢姬侍無數。

;彰子
:聲優：水樹奈奈
:京都人，笈歸於繁丸。

### 心
;先生
:聲優：堺雅人
:及卒業，寄寓於本鄉台西之軍屬邸。

;K
:聲優：小山力也
:真宗僧子也，從先生寄寓於軍屬邸。
:以小姐嫁先生婦，沮甚，自刎死。

;小姐
:聲優：桑島法子
:將校女，姿貌端麗。與孀母（聲：津田匠子）居本鄉台西，厥後笈歸於先生。

### 奔矣！美樂斯
;美樂斯
:聲優：堺雅人
:牧者，為任俠有名，且重諾。
:其家有女弟（聲：高橋美佳子）

;塞里努丟斯
:聲優：吉野裕行
:美樂斯之友。

;迪奧尼斯
:聲優：中尾隆聖
:敘拉古國王。

;高田
:聲優：木內秀信
:小說家也，其纂有《奔矣！美樂斯》。

;城島
:聲優：關智一
:高田友，寢疾。

### 蜘蛛之絲／地獄變
;良秀
:聲優：堺雅人
:素以畫見名，王授宮廷畫師。
:有女曰**美月**（聲：遠藤綾），亦善丹青。

;犍陀多
:聲優：宮野真守
:天竺盜賊也，性忍戾，殺掠百姓。既歿，墮地獄。

;國王
:聲優：浪川大輔
:王險躁內狹，為政厚賦而深刑，中外怨之。

## 歌曲
* We say hello（歌姬：Manami）

## 引據

分類:平成動畫
黎元洪

**黎元洪**，字**宋卿**，湖北黃陂人。生於清同治三年十月十九日。

## 生平
宣統三年十月，武昌軍變起，軍民擁新軍協統領官元洪稱都督，置軍政府，嗣是行省各擁兵據地號獨立。明年，民國立於南京，革命黨人舉孫文為大總統，元洪為副總統。及袁世凱柄國，元洪復以副總統、參謀總長領湖北都督。三年，入朝充參政院長。四年十二月，世凱僭帝號，詔封元洪為武義親王，固讓不受。

五年六月，世凱卒，元洪乃以副總統即位，特命陸軍總長段祺瑞為國務總理。十一月，國會即開，舉江蘇督軍馮國璋為副總統。六年，罷祺瑞，各省皆有所謀。六月，長江巡閱使張勳提兵北上，抵京，旋復辟。七月，元洪避日本使館，祺瑞既往馬廠誓師，傳檄討勳。七月十二日，勳潰，遁走荷蘭使館。祺瑞復拜相，而元洪稱病去，歸寓津自隱，遂以國璋代總統矣。家居五年，祺瑞、國璋、徐世昌相繼謝政。十一年，直魯豫巡閱使曹錕、副使吳佩孚等屢請元洪復起。六月，元洪入京，乃重祚，而軍國事悉決之於錕等。先是，元洪立，詔天下廢督裁兵。時督軍跨州連郡者，不可勝數，直督曹錕兵最眾，由是益怒焉。明年六月，錕陰使陸軍檢閱使馮玉祥、直隸省長王承斌兵犯總統。元洪旋脫歸天津，遂去位。民國十七年六月，元洪疾篤，馳電曰議和、濟案、開議、善後等十款。三日卒於津，年六十三。國民政府優恤之，予祭葬。

## 考據

分類:中華民國本紀
分類:中華民國總統世家
宋子文

**宋子文**，廣東文昌人。生於清光緒二十年十二月四日。魏忠獻王韓琦三十代孫也，父嘉澍，美監理會牧師。民國十七年十月，國民政府立於南京，蔣中正為國府主席，授財政部長。十一月，命兼中央銀行總裁。汪兆銘既柄政，晉行政院副院長。廿二年十月，以與美借款事罷，尋遷中國銀行董事長。卅一年十月，授外交部長，同全權大使魏道明會辦與美交涉事務。明年，卒訂中、英、美平等新約。卅四年，命子文赴聯合國大會。六月，立《憲章》於舊金山。頃之，以行政院長抵莫斯科，會訂《中蘇友好同盟條約》，及還，聲聞稍損。居相位二年，子文因黃金節制忤輿論，國防最高委員會以攬權恣縱，乃罷歸里。未幾，復起為廣東省政府主席、廣州行轅兼綏靖公署主任。卅八年初，中正辭總統，子文既流寓香港，旋抵美。六十年四月廿六日，卒於舊金山，年七十六。

## 考據

分類:中華民國列傳
分類:中華民國外使列傳
力大獅

縮圖|力大獅之徽
**力大獅**者，泰國豆乳也。一九五〇年，維力亞吉拉帕塔那坤所立，總在曼谷素坤逸路。

一九八一年，以超高溫消毒法，力大獅豆乳創之；自泰國外，亦銷緬甸、老撾、柬埔寨、中國大陸、香港。一九九一年，廠遷巴真府。

## 參
五百名觀世音經

《**五百名觀世音經**》者，越南漢文佛經也，成泰十年行之，載五百觀世音菩薩之名號。雖曰經，而無正式，譯者亦不詳，更如觀音法門之儀。前有讚偈，後有皈依、發願、懺悔、回向等文。

自越南外，於他國未睹焉。

## 備考
偶以細之羅宋語遮之毗座艾莉

《**偶以細之羅宋語遮之毗座艾莉**》，輕小說也，日人燦燦日撰，momoco配其畫。令和三年二月初版。

## 事略
私立征嶺學園有女學生艾莉莎者，銀髮絕美，異域混血，行於途則眾目屬之。其鄰座久世政近，終日偃仰堂室，昏然嗜寢，志氣銷沉，常為艾莉莎所誡責。

然艾莉莎見政近諸般行止，屢為驚異，驚異之餘反得釋然，由是傾心，一見而鍾情。時或操羅宋語向政近作嬌癡態。殊不知政近幼時為青梅竹馬故，早習露語，今已精熟如母語。惟恐艾莉莎赧然，故隱而不宣。由是伊人潛藏之心曲密語，政近皆悉聞洞曉矣。

## 小傳
;久世政近（聲：天崎滉平）
平日兀兀，似若無志，學業常居人後。偶時發憤圖強。通羅宋語，然祕不示人。與九條氏鄰席，外若淡然，實屬知音。

;艾莉莎·米哈伊洛芙娜·九條（聲：上坂堇）
暱稱「艾莉」，以「九條艾莉莎」行。父羅宋人，母東瀛人。銀髮碧眼，姿容絕代。性矜莊，好勝強毅，學業冠絕同儕，不僅爲一校之魁，亦爲全學年之望。與政近同席，雖心悅之，難宣於口，每以露語微吟蜜詞以惑之，蓋以此爲戲也。

;周防有希（聲：丸岡和佳奈）
政近胞妹也。雖爲兄妹，異姓而居，外人不知，皆以爲總角之交。貌亦姝麗，機變百出。於學會競選之事，視艾莉莎爲勁敵。

分類:令和輕小說
分類:令和動畫
分類:令和漫畫